Пу Сунглинг. Ғойибдан келган бойлик (новелла) | www.ziyouz.uz\nБош саҳифа Жаҳон насри онлайн антологиясиПу Сунглинг (1640-1715; Хитой)Пу Сунглинг. Ғойибдан келган бойлик (новелла)\nБир олим нуқул илм билан машғул бўлиб, китобдан бош кўтармас экан. Бир куни китоб ўқиб ўтирса, кимдир дарвозани тақиллатибди. Бориб дарвозани очса, қадимги замон кексалар кийимидаги бир қария турганини кўрибди. Олим дарров қарияни уйига таклиф қилибди. Шунда қария ўзини таништириб: “Менинг исмим Ху, тулки зотининг пири бўламан. Эшитишимча, сен билимнинг орқасидан қувиб, жуда кўп китоб ўқир экансан, шу боис, сенинг суҳбатингни олай деб келдим”, – дебди. Шу тариқа олим қария билан суҳбатга киришиб кетибди. Суҳбат асносида олим бу кексанинг билимдонлигига қойил қолибди, уни уйида қолишига ва суҳбатдош бўлишига кўндирибди.\nОрадан бир неча кун ўтибди, икковининг суҳбати қизигандан-қизибди, бир пайт олим аста ўз дарди, мақсадига ўтиб, қарияга шундай дебди: “Сиз билан биз жуда ҳам яқин бўлиб қолдик, гапнинг очиғини айтганда, менинг шарт-шароитимни кўриб турибсиз. Мен жуда камбағал яшайман, мана бу аҳволдан чиқиш учун сиз менга озгина ёрдам бериб юборсангиз ёмон бўлмас эди! Чунки, Сиз – тулкилар пирисиз, қўлингизни шундоқ силтасангиз бас! Олтин пуллар сизга ёмғирдай ёғади”. Буни эшитиб қария ўйга толибди ва бироз вақт ўтгандан кейин жилмайиб: “Албатта, бу ишнинг мен учун ҳеч қандай қийин жойи йўқ, фақат дастмояга ўн сар пул бўлса, кифоя,” деб жавоб қайтарибди.\nДастмояга олим дарров у айтган пулни топиб келибди. Бундан мамнун бўлган қария олим билан бир бўш хонага кирибди. Қария ўтирибди-да, кўзларини юмиб, дуо ўқиб, худога илтижо қила бошлабди. Кўп ўтмай олтин пуллар “жангир-жунгир” қилиб шаррос ёмғирдай ёға бошлабди. Бирпасда пуллар олимнинг тиззасига етибди. Пулнинг ичида кўмилиб қолмайин деб хавотирга, андишага тушган олим оёғини пулдан чиқарган ҳам эканки, олтинлар уни яна кўма бошлабди ва ҳаёл ўтмай сонигача етибди. Буни кўрган қария олимга қараб: “Бас, етади!” деб бақирибди. Олимнинг хўп имоси билан қария қўлини кўтариб бир силтаган экан, ёғаётган олтин тўхтабди. Қария ва олим хонадан чиқибди. Уйни қулфлар экан, олим бирданига шунча бойликни кўриб, “кўз очиб юмгунча давлатмандга айландим-а!” – деб ширин хаёлларга берилибди ўзича.\nЭртаси куни эрталаб олим харажатга бироз пул олай деб хонага кирибди, қараса кеча кўзни олиб, ялтираб турган олтин пулларни кўрмабди. У ерда фақат ўзи дастмоя қилиб берган пулларгина қолган экан, холос. Бундан ғазабланган олим қарияни ҳақоратлай кетибди. Олимнинг бу жоҳиллигидан қариянинг жаҳли чиқибди ва хайр-хўшни ҳам насия қилиб, олимнинг уйидан чиқиб кетибди. Кетатуриб унга: “Сени қидириб келишимнинг сабаби, сен билан бирор жиноятга қўл уриш эмасди, балки илм, фан ва ижод устида изланиш ва фикрлашиш эди. Сен эса мени ўзингнинг ёмон ниятларингни амалга ошириш учун гуноҳга чорладинг. Нафснинг кетидан юрмоқчи бўлсанг, ўзингга ўхшаганларни топ, мен сен каби нокасларга ёрдам беролмайман”, – дебди-да, йўлига равона бўлибди.\n← Аввалги Аввалги Абдуғафур Расулов. Тарих, фалсафа, роман\nКейинги → Кейинги: Хуршид Дўстмуҳаммад. Ҳаракатдан тўхтаган жараён қиссаси


Узбекистонда янги почта маркалари муомалага чиқарилди\nЎзбекистон алоқа ва ахборотлаштириш агентлигининг 2010 йил 25 октябрдаги қарорига мувофиқ иккита «16 Осиё ўйинлари. Хитой(Гуанчжоу)» ва «Европа. Қутб ҳудудлари ва музликларини сақлаш» деб номланган махсус почта маркалари муомалага чиқарилди.\n2010 йил 12-17 ноябрь кунлари «16 Осиё ўйинлари «Гуанчжоу-2010» Хитой шахрида бўлиб ўтади. 10000 дан ортиқ спортчилар спортнинг 42 тури бўйича мусобақаларда иштирок этишади.\nСпорт турларидан бири - боксга бағишланган почта маркасида рингдаги ўйин тасвири, ўнг юқори бурчагида – расмий тарзда тасдиқланган «16 Осиё ўйинлари Гуанчжоу-2010» эмблемаси ва лотин графикасида ёзилган ўзбек тилидаги матн «16-OSIYO O‘YINLARI, XITOY (GUANCHJOU)» тасвирланган.\nМахсус чиқарилган иккинчи «Европа. Қутб ҳудудлари ва музликларини сақлаш» почта маркасида музликлар, қутбдаги ҳайвонот олами – пингвинлар, шунингдек ўнг юқори бурчагида Умумжаҳон почта иттифоқи томонидан расмий тасдиқланган логотип акс эттирилган.\nЭкология ёмонлашган шароитларда – музликлар эриши, ноёб турдаги ҳайвонлар ва ўсимликлар йўқолиши, дунё давлатлари ва дунё ҳамжамияти четда қараб тура олмайди.\n2008 йилнинг май ойида Финлландия почтаси ва Чили почтаси Дунё почта маъмуриятига атроф-муҳитни муҳофаза қилиш соҳасида умумжаҳон ҳаракатни қўллаб-қувватлаш масаласи ва «Қутб ҳудудларини ва музликларини сақлаш» мавзуига бағишланган бадиий почта маркасини чиқариш илтимоси билан мурожат қилишди.\nУмумжаҳон почта иттифоқининг Халқаро бюроси белгиланган Иттифоқ аъзо-мамлакатларининг почта операторларига 2010 ёки 2011 йилда ягона логотип туширилган махсус почта маркасини чиқариш таклиф қилинди.


Қуддус амакининг сабоқлари (16-сабоқ) | Azon.uz - Ахборот-таҳлилий портал\nАссалому алайкум, менинг жажжи эркатойларим! Ўтган дарсимизда яхши бола, ҳақиқий мусулмон бола қандай бўлиши кераклигини сизларга тушунтириб бергандим. Бугунги машғулотимизда сизлар билан ёмон ишлар нималар, улардан қандай қилиб узоқда юриш мумкинлиги ҳақида гаплашамиз, хўпми? Дунёда яхши ишлар бўлгандан кейин ёмон ишлар ҳам бўлади, тўғрими? Мусулмон фарзандлар ана шу ёмон ишларни қилиб қўймаслик учун уларни билиб олишлари керак. Улардан доимо қочишлари зарур. Мабодо бирортасини билмасдан ёки ўртоқларининг сўзига кириб қилиб қўйишса, дарров Аллоҳ таолодан кечирим сўрашлари даркор. Кечирим сўрашни биласизми? «Астағфируллоҳ» дейсиз ёки «Эй Аллоҳим, мана шу қилган гуноҳимни кечиргин» дейсиз.\nЁмон ишламинг энг каттаси, гуноҳларнинг энг оғири – Аллоҳга ширк келтириш. Бу ҳақда дастлабки машғулотларда айтиб бергандим. Яна қайтараман: бу – ишдами, ибодатдами, қаерда бўлсин Аллоҳга бирор нарсани шерик қилиб қўйиш. Чунки Аллоҳ – ягона, битта! Унинг ҳеч қандай шериги, тенги, ўхшаши йўқ. У бермаса, ҳеч ким ризқ бермайди, ёрдам беролмайди, бирор нарсадан қутқаролмайди. Аллоҳга ширк келтиришдан, ана шу ёмон ишдан сақланинг! Акс ҳолда, албатта, дўзахга тушасиз.\nМусулмон болалар, айниқса, ёлғон гапириш, ваъда бериб бажармаслик, бировнинг нарсасини ўғирлаш, алдамчилик, қимор ўйнаш, ўтган дарсларда айтилган ҳаром нарсалами ейиш, чақимчилик, керилиб, мақтаниш, оч кўзлик, ёлғон гувоҳлик бериш, бузуқлик каби оғир гуноҳ бўладиган ёмон ишлардан эҳтиёт бўлишлари керак. Чунки одам яхши бўлса Аллоҳни таниб, намозларни ўқиб, рўзаларни тутиб юрсаю юқоридаги гуноҳларии қилса, савоблари ўчиб кетади. Жаннатга кириши қийинлашади. Шунинг учун бунақа ёмон ишларни асло қилмасликка ҳаракат қилинг.\n655 20:00 23.04.2019


Сенаторлар (вилоят кесимида) | huquqburch.uz\n1. Боболов Тўра Абдиевич, Сурхондарё вилояти ҳокими;\n2. Бўтаева Бахтигул Абдураҳматовна, Қизириқ туманидаги 17- умумий ўрта таълим мактаби директори;\n3. Қодиров Баҳодир Тўхтаевич, «Сурхон саноат қурилиш» компанияси бошқаруви раиси;\n4. Сангинов Абдуғани Абдураҳмонович, «Ўзбекгидроэнергия» АЖ бошқаруви раиси;\n5. Соатов Арзиқул Чоршанбиевич, ФЎЎБОФМБ Сурхондарё вилояти кенгаши раисининг кексалар ва фахрийлар билан ишлаш бўйича ўринбосари;\n6. Тошқулов Абдуқодир Ҳамидович, Термиз давлат университети ректори.\n5. Рахматов Муртаза Ахмедович, “Бухоро Коттон Текстил Кластер” пахта – тўқимачилик кластери таъсисчиси;\n3. Рустам Калонов, “Нуроний» жамғармасининг Тошкент шаҳар Кенгаши раиси;\n5. Фармон Тошев, “Зарафшон» ва «Самаркандский вестник» газеталари бирлашган таҳририяти бош муҳаррири;\n1. Абдураҳмонов Шуҳратбек Қўшақб аевич, Андижон вилояти ҳокими;


«Кексалар ҳафталиги» доирасида карияларга ҳомийлик ёрдамлари кўрсатилди. - Самарқанд вилояти кенгаши\n«Кексалар ҳафталиги» доирасида карияларга ҳомийлик ёрдамлари кўрсатилди.\nЎзбекистон Республикаси Вазирлар Маҳкамасининг ташаббуси билан мамлакатимизда «1 октябрь - Халқаро кексалар куни» муносабати билан «Кексалар ҳафталиги» бўлиб ўтди. Ҳафталик доирасида кексаларга бағишланган маънавий-маърифий учрашувлар ва маданий тадбирлар ўтқазилди, уларнинг яшаш шароитлари ўрганилди.\n«Кексалар ҳафталиги»га Самарқанд вилоятидаги ташкилот ва муассасалар, жамоатчилик фаоллари билан бир қаторда Вилоят маҳаллалар кенгаши ва вилоят «Маҳалла» хайрия жамоат фонди ҳам бевосита қатнашди.\nВилоят маҳаллалар кенгаши раҳбарияти ташаббуси билан Ургут «Мурувват» ва Самарқанд «Саховат» кексалар ва ногиронлар интернат уйларига ташриф буюрилди ва у ердаги қариялар аҳволидан хабар олинди. Ташриф доирасида ушбу муассасалардаги 350га якин қария отахон ва онахонларга ҳомийлик ёрдами сифатида кийим-кечаклар тақдим этилди.\nБўлиб ўтган тадбирлар бўйича фотожамланма:


Эрон полицияси норозиларни тарқатди\n12 май 2021, Тошкент вақти: 21:03\nЭрон полицияси президентлик сайловидан норози бўлиб Теҳрон кўчаларига чиққан намойишчиларга қарши кўзни ёшлантирувчи газ қўллади.\nФранс пресс агентлиги хабарига кўра, сайловда мағлубиятга учраган ислоҳотчи Мирҳсуссайн Мусавийнинг 200 га яқин тарафдори полицияга қарата тош улоқтиришни бошлаган.\nПолиция эса бунга жавобан кўзни ёшлантирувчи газ қўллаган. Шунингдек, полициячилар кўча бўйидаги савдо дўконларига яширинган намойишчиларни ҳам ташқарига қувиб чиқаргани хабар қилинмоқда.\nТеҳрон полицияси раҳбари ўринбосари Аҳмад Ризо Радан шанба куни оқшом бошланган намойишлар давомида 170 га яқин одам қўлга олинганини маълум қилди.\nПолиция расмийсига кўра, қўлга олинганлар орасида 10 нафари тартибсизликларни уюштирганликда гумон қилинмоқда, қолганлари эса тез орада қўйиб юборилади.


СИНОВГА УЧРАГАН УРВА » Tengsiz.Net Kino va Serial\nBosh sahifa » Hikoyalar » СИНОВГА УЧРАГАН УРВА\nСИНОВГА УЧРАГАН УРВА Валид ибн Абдулмалик халифалиги пайтида Аллоҳ таоло Урва ибн Зубайрни имтиҳон қилишни хоҳлади. Бу синовнинг азоб-уқубатига иймони мустаҳкам инсонгина бардош бериши мумкин эди. Халифа Урва ибн Зубайрни Дамашқ зиёратига чақирди. Урва рози бўлиб, катта ўғлини ҳам бирга олиб борди. Меҳмон жуда яхши кутиб олинди, иззат-ҳурмат кўрсатилди. ...Урванинг ўғли отларга қизиқиб, халифанинг отхонасига кирди. Отлардан бири бехосдан болани тепиб ўлдирди. Ўғлини қабрга жойлаб-жойламай ғамга ботган отанинг бир оёғига қорасон дарди ёпишди. Оёқ кун сайин шишаверди, оғриқ зўраяверди. Халифа даволаш учун энг машҳур табибларни чорлади. Улар касалликни ҳар хил усуллар билан муолажа қилишга уриндилар. Аммо фойдаси бўлмади. Алалоқибат шиш бутун танага ёйилиб кетди. Ўлимга сабаб бўлмасидан олдин оёқни кесиш лозим, деган қарорга келишди. Иложсиз қолган Урва рози бўлди. Жарроҳ ишга тайёргарлик кўрди, асбобларини олиб келди. Оғриқ сезилмаслиги учун бир қултим мускир (маст қилувчи ичкилик) ичасиз ,-деди жарроҳ. Йўқ, йўқ мутлақо, Соғлиқни деб ҳаром ишлатишни истамайман. Бўлмаса, афюн истеъмол қиласиз. Йўқ. Аксинча, оғриқни сезиб турганим яхши. Бунинг учун эса Аллоҳдан савоб умид қиламан. Жарроҳ кесиладиган жойни чамалади ва Урванинг ёнига бир неча кишини бошлаб келди. Бу яна нимаси?-деб сўради Урва ҳайратланиб. Оғриқ кучайиб кетса, оёқни қимирлатиб юборсангиз, сизга зарар етади. Булар сизни қимирлатмай ушлаб туришади, - деб жавоб қилди жарроҳ. Уларга рухсат бергин, кетаверсин. Ҳеч зарурати йўқ. Тасбеҳ ва зикрнинг ўзи етарли бўлади, деб ўйлайман, - деди Урва. Табиб ишга киришди. Аввал оёқ гўштларини юлиб олди, суякка етгач, аррани ишга солди. Жарроҳ бир маромда ишлар, Урва эса: "Лаа илааҳа иллаллоҳ Аллоҳу акбар", дея таҳлил ва такбир айтар эди. Оёқ кесиб ташланди. Сўнгра қонни тўхтатиш учун кесилган жойни қиздирилган ёққа ботирилди. Урва ҳушидан кетди, узоқ вақт ўзига келмай ётди ва ўша куни Қуръони каримни ўқий олмади. Доимий одати умрида бир марта мажбуран тарк этилди. Соғайгач, кесилган оёқни сўради. Келтиришди. Урва уни қўлига олиб, айлантириб кўрар экан, айтди. Аллоҳга қасамки, у Зот менинг ҳеч қачон ҳаром йўлга юрмаганимни билади, - деди. Урва ибн Зубайр Мадинага қайтди. Уйига кирибоқ, ўз ҳолатига ишора этиб: Қўрқманглар, қўрқманглар, - деди аҳли аёлига, - Аллоҳ таоло менга тўртта бола берган эди, бировини олиб қўйди, учта қолди. Шунга ҳам шукр. Парвардигорим менга икки оёқ берган эди, бирини олди, бири қолди, шунисига ҳам шукр. Аллоҳга қасамки, Ул Зот мендан озгина нарсани олиб, кўпини қолдирди. Бир марта дарм бериб, узоқ вақт танамни саломат қилди. Урва ибн Зубайрнинг уйига қайтганини эшитиб, Мадина ҳалқи кўнгил сўраш учун селдай оқиб кела бошлади. Иброҳим ибн Муҳаммад ибн талҳа Урвага ҳамдардлик билдира туриб, шундай деди: Эй Абу Абдуллоҳ сиз хурсанд бўлинг.Чунки Аллоҳ хоҳласа ,аъзоларингиздан ва болаларингиздан бири сиздан олдинроқ жаннатга киради. Аллоҳ таоло бизга сизнинг илмингизни қолдирди. Биз шунга муҳтожмиз, бошқа нарсамиз етарли. Парвардигор бу мусибат туфайли сизга ҳам, бизга ҳам фойда келтирсин. Савоб берувчи ҳам, ҳисоб- қитоб қилувчи ҳам Аллоҳнинг Ўзидир. "Кўҳна дунё ривоятлари" китобидан\nВалид ибн Абдулмалик халифалиги пайтида Аллоҳ таоло Урва ибн Зубайрни имтиҳон қилишни хоҳлади. Бу синовнинг азоб-уқубатига иймони мустаҳкам инсонгина бардош бериши мумкин эди. Халифа Урва ибн Зубайрни Дамашқ зиёратига чақирди. Урва рози бўлиб, катта ўғлини ҳам бирга олиб борди.\nМеҳмон жуда яхши кутиб олинди, иззат-ҳурмат кўрсатилди.\n...Урванинг ўғли отларга қизиқиб, халифанинг отхонасига кирди. Отлардан бири бехосдан болани тепиб ўлдирди. Ўғлини қабрга жойлаб-жойламай ғамга ботган отанинг бир оёғига қорасон дарди ёпишди. Оёқ кун сайин шишаверди, оғриқ зўраяверди. Халифа даволаш учун энг машҳур табибларни чорлади. Улар касалликни ҳар хил усуллар билан муолажа қилишга уриндилар. Аммо фойдаси бўлмади. Алалоқибат шиш бутун танага ёйилиб кетди. Ўлимга сабаб бўлмасидан олдин оёқни кесиш лозим, деган қарорга келишди. Иложсиз қолган Урва рози бўлди. Жарроҳ ишга тайёргарлик кўрди, асбобларини олиб келди. Оғриқ сезилмаслиги учун бир қултим мускир (маст қилувчи ичкилик) ичасиз ,-деди жарроҳ. Йўқ, йўқ мутлақо, Соғлиқни деб ҳаром ишлатишни истамайман.\nБўлмаса, афюн истеъмол қиласиз. Йўқ. Аксинча, оғриқни сезиб турганим яхши. Бунинг учун эса Аллоҳдан савоб умид қиламан. Жарроҳ кесиладиган жойни чамалади ва Урванинг ёнига бир неча кишини бошлаб келди.\nБу яна нимаси?-деб сўради Урва ҳайратланиб. Оғриқ кучайиб кетса, оёқни қимирлатиб юборсангиз, сизга зарар етади. Булар сизни қимирлатмай ушлаб туришади, - деб жавоб қилди жарроҳ.\nУларга рухсат бергин, кетаверсин. Ҳеч зарурати йўқ. Тасбеҳ ва зикрнинг ўзи етарли бўлади, деб ўйлайман, - деди Урва.\nТабиб ишга киришди. Аввал оёқ гўштларини юлиб олди, суякка етгач, аррани ишга солди. Жарроҳ бир маромда ишлар, Урва эса: "Лаа илааҳа иллаллоҳ Аллоҳу акбар", дея таҳлил ва такбир айтар эди.\nОёқ кесиб ташланди. Сўнгра қонни тўхтатиш учун кесилган\nжойни қиздирилган ёққа ботирилди. Урва ҳушидан кетди, узоқ вақт ўзига келмай ётди ва ўша куни Қуръони каримни ўқий олмади. Доимий одати умрида бир марта мажбуран тарк этилди. Соғайгач, кесилган оёқни сўради. Келтиришди. Урва уни қўлига олиб, айлантириб кўрар экан, айтди.\nАллоҳга қасамки, у Зот менинг ҳеч қачон ҳаром йўлга юрмаганимни билади, - деди.\nУрва ибн Зубайр Мадинага қайтди. Уйига кирибоқ, ўз ҳолатига ишора этиб: Қўрқманглар, қўрқманглар, - деди аҳли аёлига, - Аллоҳ таоло менга тўртта бола берган эди, бировини олиб қўйди, учта қолди. Шунга ҳам шукр. Парвардигорим менга икки оёқ берган эди, бирини олди, бири қолди, шунисига ҳам шукр. Аллоҳга қасамки, Ул Зот мендан озгина нарсани олиб, кўпини қолдирди. Бир марта дарм бериб, узоқ вақт танамни саломат қилди. Урва ибн Зубайрнинг уйига қайтганини эшитиб, Мадина ҳалқи кўнгил сўраш учун селдай оқиб кела бошлади. Иброҳим ибн Муҳаммад ибн талҳа Урвага ҳамдардлик билдира туриб, шундай деди: Эй Абу Абдуллоҳ сиз хурсанд бўлинг.Чунки Аллоҳ хоҳласа ,аъзоларингиздан ва болаларингиздан бири сиздан олдинроқ жаннатга киради. Аллоҳ таоло бизга сизнинг илмингизни қолдирди. Биз шунга муҳтожмиз, бошқа нарсамиз етарли. Парвардигор бу мусибат туфайли сизга ҳам, бизга ҳам фойда келтирсин. Савоб берувчи ҳам, ҳисоб- қитоб қилувчи ҳам\nBIRINCHI BIZDA"СИНОВГА УЧРАГАН УРВА"KEYIN BOSHQALARDA\nOllohdan yerga nechta kitob tushirilgan


Масофадан бошқариш мумкин бўлган “ақлли” таблетка яратилди » Ўзбекистон янгиликлари – Zamin.uz\n20 декабрь 2018, 09:26\nАҚШдаги Массачусетс технология институти тадқиқотчилари танани зарур дори-дармон билан таъминлайдиган ва ҳатто организм ҳолатини маълум даражада таҳлил қиладиган “ақлли” таблеткани яратишди.\nБундай имконият узоқ муддатли даволаш талаб этиладиган ҳолларда қўлланади. Таблетка кўп қаватли 3D-принтери ёрдамидан тайёрланган бўлиб, бу унинг ошқозонда босқичма-босқич эришига ёрдам беради. Унинг ички қисмини зарур дори билан тўлдириш мумкин. Махсус датчиклар эса барча маълумотларни "bluetooth" орқали фойдаланувчи гаджетига ўрнатилган дастурга юборади. Ушбу дастур ёрдамида таблетканинг кейинги ҳаракатларини ўзгартириш ҳам мумкин.\nНожўя таъсирларнинг олдини олиш мақсадида қурилма симсиз сигнал орқали ўзини ўзи йўқ қилиш функцияси билан ҳам таъминланган. Бу эса уни учинчи томоннинг уланиб олишидан ҳимоя қилади ва деярли тўлиқ хавфсизлик ва махфийликни таъминлайди.\nҲозирча ушбу таблетка одамларда синовдан ўтказилмади. Биринчи тажрибалар ошқозон-ичак трактини такрорлайдиган махсус макетда ўтказилди. Бироқ, олимларнинг таъкидлашича, ушбу технология икки йил ичида барча нозик жиҳатларини ҳисобга олган ҳолда якунига етказилади ва одамларда синовдан ўтказишга тайёр бўлади.\nЯнгиликлар » Тиббиёт » Масофадан бошқариш мумкин бўлган “ақлли” таблетка яратилди


Ажралишлар ҳақида - SanjarSaid\n4 й. аввал\tМулоҳаза123\nЯқинда Тошкент шаҳар ҳокими пойтахтда ажрашаётган эр-хотинлар рўйхати матбуотда эълон қилиниши бўйича қарор лойиҳаси ишлаб чиқилаётганини маълум қилди. Бу хабар интернетда акс-садо бериб, аксарият кўпчилик, шу жумладан менинг ҳам эътирозларимга сабаб бўлди. Ахир бу шахсий эркинлик, ҳуқуқларнинг поймол қилинишидан бошқа нарса эмас. Тўғри, Тошкентда қурилаётган ҳар уч оиланинг бири барбод бўлаётгани, ажрашган ҳар тўрт-беш аёлнинг биригина қайтадан оила қураётгани ҳақиқатдан ҳам ачинарли ҳолат ва бу рақамлар энди йилдан-йилга ортиб бораверади. Чунки воқеалар ривожи, одамларнинг аҳволи ва кайфияти шундан далолат бераяпти. Жамиятимизда ижтимоий масъулиятларни зиммасига олиб, эрлик, хотинлик ёки фарзандлик мажбуриятларини бажаришни истамайдиганлар кўпайиб бораяпти. Оиладаги қийинчиликлардан осонгина воз кечиб, Россияга қочиб кетаётган эркаклар бемаза қовуннинг уруғиданам кўпайди. Бошқа ҳолат ва вазиятлар ҳам кўпайгандан кўпайди. Давлат тепасидаги амалдорларнинг эса боши қотган, нима қилсак оилаларни сақлаб қоламиз, қандай чора кўриш керак?\nҚизиқ, бундан юз йилча аввал ота-боболаримиз, момоларимизнинг турмушнинг ҳар қандай юкини елкасига ортиб, ўз оиласи учун жонини фидо қилишига, ажрашиш, хиёнат ёки кеч оила қуриш каби ҳолатларга рўйхуш бермаслигига қандай куч қаршилик қилган экан? Ахир у пайтларда қонун, давлат, маҳалла, участкавой, суд каби таъсирчан, қудратли институтлар ҳозиргидек мавқеда бўлмаган-ку. Ўша қонун, суд, маҳалла фаолларию мелисалар кириб бора олмайдиган эр-хотин ётоғи, улар аралашолмайдиган ўзаро муносабатлар, меҳр ва шафқат ришталари ниманинг эвазига мустаҳкам эдию, нега бугун улар мўртлашиб, тобора емирилиб бораяпти? Ниманидир назардан четда қолдираётгандек туюлмаяпмизми? Ўша “нимадир” юз йил эмас, ҳатто ўттиз йил муқаддам ҳам одамларни бирлаштирар, лоқайдлик, бепарволик, масъулиятсизлик каби иллатларни тан олмас эдику. Ўша “нимадир” одамлар ҳаётининг мазмуни, кучли ва ишончли таянчи, умид ва илинжи эди. Оилани ҳам, ота ва она, эр ва хотин, фарзандлар ўртасидаги муносабатларни ҳам у белгилаб, тартибга солиб турарди. У қалбларни бир-бирига боғлаб, илитар эди, оила қўрғонига раҳна солмоқчи бўлган ёвуз кучлардан ҳимоялар эди. Менимча, биринчи навбатда ўша “ниманидир” қайтариш, ўз ўрнига қўйиш керак. У жамиятдаги ҳар қандай муаммони ечишнинг самарали йўлларини кўрсатиб бера олади. Акс ҳолда вазият бундан ҳам ёмонлашиб бораверади. Бугун Тошкентда шу ҳол кузатилса, эртага бошқа вилоятларда ҳам рўй беради. Чунки вазият тўлиб, етилган, анча-мунча оилалар қоғозда бору амалда барбод бўлиб улгурган. Тошкент шаҳар ҳокимининг қарори ҳам ана шундай сохта оилаларнинг кўпайишига сабаб бўлади. Чунки у асл сабабларни аниқлаш ва уларни бартараф этишга қаратилмаган. Оиласини эплолмаган ношудларни шармандалик қўрқитармиди?!\nOkt 20, 2016 sanjarsaid\nЧемпион, ўзингни бос!\nДоллар нима учун (ш)ошаяпти?\nDil Afruz 4 й. аввал\nАвваллари оила аъзолари бир-бирларига мехрли булган , кандай кийинчилик булса бирга енгиб утишган хозирги ёшлар менимча енгил хаётга урганиб колишган , сал кийинчилик булдими «мен хам яшашга келганман » дея дарров судга ариза беришади .


HUMO карталарининг ишлаши вақтинча тўхтатилди\n17:57 / 05.04.2022\nHUMO карталаридаги маблағларнинг икки маротаба ечиб олиниши ва муваффақиятсиз транзакциялар сабаб тўлов тизими ўз терминаллари ва тўлов иловаларининг ишини вақтинча тўхтатди.\nHUMO тўлов системаси ўз терминаллари ва тўлов иловаларини вақтинча чеклаш тўғрисида қарор қабул қилди.\n«Бугун, 5 апрель куни, соат 12:30дан 13:00гача терминалларни HUMO процессингига улашда қисқа муддатли қийинчиликлар юзага келди. Соат 13:00га келиб бу ҳолат бартараф этилди ва HUMO карталари билан барча операциялар қайта тикланди.\nБироқ, соат 15:00дан кейин карталардан маблағларнинг икки маротаба ечиб олиниши ва муваффақиятсиз транзакциялар кузатилди. Келажакда бу каби хавфлар ва носозлик ҳолатлари такрорланмаслиги учун вазият сабаблари тўлиқ аниқланиб, бартараф этилгунига қадар компания ўз терминаллари ва тўлов иловаларини вақтинча чеклаш тўғрисида қарор қабул қилди.\nМБПМ юзага келган ноқулайликлар учун узр сўрайди. Ҳозирда мобил иловаларнинг ишлаши қисман тикланган, яқин вақт ичида HUMO’нинг бошқа барча хизматлари тўлиқ ҳажмда ишлай бошлайди», дейилади расмий баёнотда.\nАввалроқ, ижтимоий тармоқларда HUMO карталаридан пул ўтказиб бўлмаётгани ва банкоматлардан пул ечиб олишда муаммолар юзага келаётгани ҳақидаги хабарлар тарқалганди.\n20:00 / 04.03.2022\nUZCARD ва HUMO карталари эгалари диққатига\n12:04 / 28.12.2021\nUZCARD ва HUMO ўзаро интеграция қилинди\n17:17 / 08.10.2019\nМетрода контактсиз тўлов хизматлари жорий этилди


Тожикистон телеканалларида ўпишиш саҳналарини кўрсатиш тақиқланди\n05 июл 2022, Тошкент вақти: 02:04\nТожикистон давлат телеканали фильмлардаги энг оддий севги саҳналарини ҳам олиб ташлашни буюрди. Хусусан, эндиликда мамлакатда ўпишиш, қучоқлашиш ҳамда жинсий алоқа акс этган саҳналарни эфирга узатиш ман этилади.\nТожикистон расмийлари сўзларига кўра, Телевидение ва радио қўмитаси тожик миллий-маданий қадриятларини тарғиб қилиш бўйича 2018 йилнинг бошида қабул қилган қарорни бажаришга қаратилган саъй-ҳаракатлари доирасида шундай қарорга келинган.\n18 январь куни Қўмита раиси ўринбосари Маҳмадшариф Бобошоҳзода беҳаё саҳналарни кесиб олиб ташлаш фильмлар мазмунига таъсир кўрсатмаслигини таъкидлади.\nОзодлик радиоси тожик хизмати билан суҳбатда Бобошоҳзода:\n- Бор-йўғи бир неча сонияга чўзиладиган саҳналар олиб ташланади, - деди.\nЭндиликда барча фильмлар – совет даврида олинган фильмлардан тортиб, Голливуд блокбастерларигача муҳаррир текширувидан ўтади. Янги қоида бўйича цензура қилинган фильмлардан бири совет даврида ишланган ва собиқ СССР давлатларида ҳали-ҳануз севимли бўлиб қолаётган “Тақдир ҳазили ёки қушдек енгил бўлинг” фильми бўлди. Унда бош қаҳрамонлар Женя ва Надя тўлиқ уст-бошда қучоқлашган бир неча саҳна бор. Хусусан, саҳналарнинг бирида Женя Надянинг юзини ва сочларини ўпади. Тожикистонда 31 декабрь куни ушбу фильм мазкур саҳнасиз эфирга узатилди.\nДушанбе турғунларидан бири Саёф Мизроб севимли фильмидан “зарарсиз саҳна” олиб ташланганидан мамнун эмаслигини айтди:\n- Улар тўшакда ёки яланғоч эмас. Бу шунчаки эҳтиросли лаҳза, фильм кулминацияси холос, - деди Мизроб.\nМизроб Озодлик радиоси тожик хизмати билан суҳбатда бошқа собиқ совет давлатларидаги миллионлаб одам каби янги йил арафасида оила даврасида ушбу фильмни томоша қилишини айтар экан, шундай деди:\n- Мен учун фильм якунини барбод қилишди.\nДавлат телеканали расмийлари эса тожик қадриятларидан келиб чиқиб номақбул саҳналар олиб ташланаётганини айтишди.\n- Айрим мамлакатларда хориж фильмларини намойиш қилаётиб, аёлларга ҳижоб кийгизишади. Улар ўз маданиятларидан келиб чиқиб, шундай қиладилар, - деди Бобошоҳзода.\nАммо Тожикистон расмийлари Эрон каби давлатлардан фарқли ўлароқ, аёлларнинг танасини хиралаштириш ёки бошқа тасвирлар билан беркитишни режалаштираётгани йўқ.\nТожикистон расмийлари кейинги йилларда миллий қадриятларни тарғиб қилишга алоҳида эътибор қаратиб келади. Хусусан, расмийлар тожикистонлик ота-оналарни фарзандларига арабча исмлар ўрнига соф тожикча исм қўйишга чорлаб келади. Бундан ташқари, тожикистонликларга русча -ев ва -ов қўшимчаларидан воз кечиш тавсия қилинган.\nЎтган йилда ҳукумат эркаклар ва аёллар учун “тавсия қилинадиган” дресс-код ишлаб чиқди.\nРасмийларнинг беҳаё саҳналарни цензура қилиши тожикистонликларни бундай саҳналарни кўришдан бутунлай асраши мушкул, чунки кўплаб одам сунъий йўлдош орқали эфирга узатиладиган телеканалларни кўради. Бундан ташқари, мамлакат бўйлаб цензура пичоғи тегмаган дискларни осонликча топиш мумкин.


АҚШда кичик авария жойидан қочиб кетган ҳайдовчи каттароқ автоҳалокатга сабаб бўлди\n08:34 / 10.05.2015 1527\nБеверли-Хиллзда кичик йўл-транспорт ҳодисаси содир этган “Мерседес” ҳайдовчиси воқеа жойидан қочиб кетган. Los Angeles Times газетасида ёзилишича, шундан сўнг у янги автоҳалокатга учраган, бунинг натижасида йўловчи ҳалок бўлган.\nТаъкидланишича, дастлаб “Мерседес” ва такси хизмати машинаси ўртасида кичик кўнгилсизлик юзага келган. Ҳайдовчи воқеа жойидан қочиб кетган, аммо йўлда у “Ауди” йўлтанламаси билан тўқнашиб, бетон девор ва дарахтларга урилган. “Мерседес”да кетаётган йўловчилардан бири ҳалок бўлган, иккитаси жиддий жароҳат олган.


Путин: Россия Пентагонга Сурия бўйича таклиф жўнатди\n19:39 / 11.10.2015\nРоссия президенти Владимир Путин “Россия 1” телеканалида берган интервьюсида Москва америкалик ҳарбийларга Сурияда террорчиликка қарши кураш бўйича ўз таклифларини жўнатганини айтди. Бу ҳақда РИА “Новости” ахборот агентлиги маълум қилмоқда.\n“Бизнинг мутахассислар АҚШдан сўров ва илтимослар олдилар ва ушбу биргаликдаги ишда ўз қарашларини ифодалаб, уни Пентагонга юбордилар”, деб айтди Путин.\nШунингдек, Путин Россиянинг ташқи сиёсатини тинчликпарвар рухда эканлигини таъкидлаб ўтди.\n“Россиянинг ташқи сиёсати – ҳеч қандай бўрттиришларсиз тинчликпарвардир. Агар дунёнинг сиёсий харитасига назар ташлайдиган бўлсак, Россия ўзидан нимани намоён қилишини кўриш қийин бўлмайди ва бизга бегона ҳудудлар ҳам, бегона табиий бойликлар ҳам керак эмаслиги ойдин бўлади – бизда ҳамма нарса етарли, биз ўзимизга тўқ давлатмиз, бизда кимдир билан жанг қилиш ёки ихтилофга боришга ҳожат йўқ”, деб қайд қилиб ўтди Путин.\n”Бизда янгидан империя, совет иттифоқини барпо қилиш ниятимиз йўқ, бироқ биз ўз мустақиллигимизни ҳимоя қилишимиз лозим ва биз буни қилиб келганмиз ва келгусида ҳам қиламиз”, деб қўшимча қилиб ўтди Путин.


“Ўзбекистонда жамоатчилик фикри юқоридагиларнинг қош-қовоғига қараб шаклланади”\nБугунги кунда Ўзбекистон фуқароларининг 90 фоиздан кўпроғи мамлакат президенти Ислом Каримовнинг 2008 йил 1 январдан бошлаб ўлим жазосини бекор қилиш ҳақидаги фармонини қўллаб-қувватлайди.\n“Интерфакс” ахборот агентлиги тарқатган бу маълумот Ўзбекистондаги “Ижтимоий фикр” жамоатчилик фикрини ўрганиш маркази ўтказган сўнгги сўров натижасига асосланган.\n“Президент фармони ўзбекистонликлар томонидан жиддият билан қарши олинган. Респондентларимиз бу фармон Ўзбекистонда жиноят учун инсоний ва либерал жазо бериш тизимини яратишга ëрдам беради, деган фикрда якдилдир”,- дейилади марказ баёнотида.\nЎзбекистонликларнинг ўлим жазосига муносабатини президент қарор чиқариб, Олий Мажлис тасдиқлаб бўлганидан сўнг ўрганишнинг нима кераги бор эди? Нега бугун аксарият ўзбекистонликлар ўлим жазоси бекор қилинишини ëқламоқда, ваҳоланки бундан уч йил аввал президент Олий Мажлис минбаридан туриб, бунинг тескарисини айтган эди-ку?\n“Ижтимоий фикр” марказидан бу каби саволларга жавоб олишнинг имкони бўлмади.\n2004 йил 8 декабрда Олий Мажлисда маъруза қилган И.Каримов ўзи ўлим жазосидан воз кечиш керак, деб ҳисоблашини, аммо президент сифатида жамоатчилик фикрини инобатга олишга мажбурлигини, жамоатчиликнинг аксари эса ўлим жазосини сақлаб қолиш тарафдори эканини таъкидлаганди.\nОрадан қарийб 3 йилча вақт ўтиб, Ўзбекистонда 23 декабрга белгиланган президент сайловига ҳозирлик жараëни авжга кирган, президентликка асосий даъвогар эса яна айнан И.Каримов бўлиб турган бир пайтда жамоатчилик фикри тўсатдан президент фикрига тўла мос тушди.\nЖамоатчилик фикрида уч йил ичида юз берган бундай кескин ўзгариш сабаби қаерда?\n“Жамоатчилигимиз фикри тепадагиларнинг қош-қовоғига қараб шаклланади. Тепадан ўзгар деса, бу фикр дарҳол ўзгаради. Агар жамоатчилик деганда халқни назарда тутишаëтган бўлса, шахсан мен ўлим жазоси ҳақида бировдан фикр сўралганини кўрганим йўқ”,- дейди ўзбекистонлик ҳуқуқшунос Руҳиддин Комилов.\nУнинг айтишича, аслида ҳозир одамларнинг ўлим жазоси билан умуман иши йўқ. Улар фақат тирикчилик ташвиши билан яшаётир.\n“Бир қоп ун 50 мингдан ошиб кетган бир замонда ҳамма қорнини қандай тўйғазиш пайида юрибди. “Ижтимоий фикр”нинг доимий респондентлари бор, сўров ҳам одатдагидай шулар орасида ўтказилган бўлса керак”,- дейди Руҳиддин Комилов.\nҲуқуқшунос айтган каби халқни “Ижтимоий фикр” ўз ҳисоботида суд-адлия тизимидаги йирик ислоҳотлар, деб тақдим этилаëтган ўлим жазосининг бекор этилиши-ю, санкция бериш ваколати прокуратурадан судларга олиб берилиши кўп ҳам қизиқтирмаëтган бўлиши мумкин. Аммо Ўзбекистон раҳбариятининг 2008 йил 1 январдан бошлаб мамлакатда ўлим жазосини бутунлай бекор қилиш қарори халқаро майдонда олқиш билан қарши олинди.\n1977 йилдан бери жаҳон бўйлаб ўлим жазоси бекор қилиниши учун курашиб келаëтган “Халқаро амнистия” ташкилоти расмийси Анна Сандер Пласман Ўзбекистоннинг бу қарорини ижобий баҳолади.\n“Биз Ўзбекистондаги адлия тизими жиддий нуқсонларга тўла эканини яхши биламиз. Судлар қийноқ асосида олинган иқрорлар билан ўтади, бутун адлия тизимида порахўрлик урчиб кетган ва ҳукм чиқарилар экан, унда жиддий хатоликларга йўл қўйиш эҳтимоли жуда катта. Шундай шароитда ўлим жазоси бекор этилишини ижобий қадам, деб баҳолаймиз”,- дейди Пласман.\nНаманганлик 16 ёшли Гулбаҳорнинг “Ижтимоий фикр” маркази борлиги-ю, у ўзбекистонликларнинг ўлим жазосини бекор этиш ҳақидаги президент фармонига муносабатини ўрганиш учун махсус сўров ўтказганидан ҳам хабари йўқ. Аммо у инсоний қадриятлардан келиб чиқиб, ўлим жазоси бекор этилиши лозимлигига ишонади.\n“Мен ўлим жазосига қаршиман. Чунки ҳаммаям яшашни хоҳлайди. Қандайки жиноят қилмасин, одамни ҳаëтдан жудо этиш тўғри эмас. Инсонийлик нуқтаи назаридан шундай қилиш керак, деб ўйлайман”,- деди Гулбаҳор.\n“Ижтимоий фикр” марказининг ўзбекистонликларнинг 90 фоиздан ошиғи президентнинг ўлим жазосини бекор этиш ҳақидаги фармонини қўллаши ҳақидаги ҳисоботи эса, Гулбаҳор ва бошқа кузатувчилар фикрича, 23 декабрдаги сайловдан аввал Ислом Каримов ва у қабул қилаëтган қарорларнинг халқ орасида қанчалик машҳурлигини айни шу халқнинг ўзига, қолаверса, қолган дунëга кўз-кўз қилиш уринишидан ўзга нарса эмас.


Обод бўлаётган Марҳамат\nАндижон вилоятининг Марҳамат туманида “Обод қишлоқ” ҳамда “Обод туман маркази” дастурлари доирасида кенг кўламли қурилиш, бунёдкорлик ишлари амалга оширилмоқда.\n“Обод қишлоқ” дастури доирасида жорий йилда туманда кенг кўламли қурилиш, бунёдкорлик ишлари олиб борилмоқда. Қовунчи, Қорақўрғон, Бозорбоши маҳаллаларида 25 миллиард, шунингдек, “Обод туман маркази” дастури асосида Наврўз, Мингтепа, Ўзбекистон, Турон, Гулистон, Дукчи Эшон маҳаллаларида 772 миллиард сўмдан зиёд ҳажмдаги қурилиш, ободонлаштириш ишлари амалга оширилиши режалаштирилган.\nАсака – Марҳамат магистраль йўлининг туман ҳудудига кирувчи 15 километр масофасида йўлсозлар куннинг жазирамасига қарамасдан астойдил иш олиб бормоқда.\n– Корхонамиз мутахассислари томонидан магистраль йўлнинг 1 километр масофаси кенгайтирилиб, шағал ётқизилиб асфальт билан қопланмоқда, – дейди Шаҳрихон автомобиль йўлларидан фойдаланиш унитар корхонаси раҳбари Мирзоҳид Нурматов. – Йўлнинг четларига лотоклар ётқизилиб, пиёдалар учун йўлакчалар ҳам қурилмоқда. Бу ишлар нафақат автомобиль ҳайдовчилари, балки пиёдалар учун ҳам катта қулайликлар яратади.\n– Кўчамизда асосан ёш оилалар яшайди, – дейди Наврўз маҳалласи, Алпомиш кўчасида яшовчи Раҳима Аҳмадалиева. – Ичимлик суви масаласи бизни анча қийнарди, бир неча наридаги кўчадан ташиб олиб келинарди. Айниқса, мен каби ёш болали аёллар қийналарди. Мана, қисқа вақт ичида кўчамизга ичимлик суви келтирилди. Бундан беҳад мамнунмиз.\nЖорий йилда биргина “Обод туман маркази” дастури асосида 492 та симёғочни бетонли устунларга алмаштириш, 12,5 километр масофадаги электр линияларини қопламали кабелларга алмаштириш ишлари бажарилиб, 4 та янги трансформатор ўрнатилди.\n– Кўчамиз қишда лой, ёзда чанг, тупроқ бўларди, – дейди Қовунчи маҳалласи “Олтин мерос” кўчасида яшовчи уй бекаси Шоирахон Мамаева. – Кўчамиз шағалланди, ичимлик суви келтирилди. Айниқса, кўчамиздаги шамол бўлса, эгилиб турадиган симёғочлар бетонлисига алмаштирилиб, кабелли симлар тортилганидан хурсандмиз.\nДастурлар амалга оширилаётган қайси маҳалла, кўчага бормайлик, бўлаётган ишлардан одамларнинг мамнунлигини кўрдик. Обод жойга меҳмонлар кўп келади.\nҲудудга сайёҳлар оқимининг ортиши эса иқтисодиётнинг ривожига таъсирини кўрсатиши табиий.\nХонадон ўртасига эса дор тикилган. Отахон раҳбарлигидаги “Андижон самоси” оилавий дорбозлар гуруҳи ўз томошалари билан дам олувчиларни хушнуд этади.\nБир неча кун аввал вилоят ҳокими Ш.Абдураҳмонов туризмни ривожлантиришга қўшаётган ҳиссаси, умрининг салмоқли қисмини мана шундай хайрли ишларга бағишлагани учун Юнусали ота Ғозиевга “Spark” автомашинаси совға қилгани отанинг кўп йиллик эзгу ишларига берилган муносиб баҳо бўлди.\nМарҳамат туманида туризмни ривожлантириш борасида ҳам эътиборга молик ишлар олиб борилмоқда. Маълумки, туманда “Мингтепа” археологик ёдгорлиги жойлашган.\n– Халқимизнинг кўҳна тарихини акс эттирувчи “Мингтепа” ёдгорлиги нафақат юртимиз, балки хорижлик сайёҳларда ҳам катта қизиқиш уйғотмоқда, – дейди “Мингтепа – маданий мерос“ жамоат фонди раҳбари Ортиқали Ҳусанов. – Мингтепа харобалари халқимизнинг қадим тарихи ҳақида кўплаб маълумотларни беради.\nХитойлик ва ўзбекистонлик олимлар томонидан олиб борилган қазишмалар чоғида топилган ноёб осори атиқалар қимматли илмий-тарихий аҳамиятга эга. Ана шуни ҳисобга олиб, туристларни жалб этиш мақсадида очиқ осмон остидаги “Мингтепа” музейини ташкил этиш бўйича ҳам ишлар олиб борилмоқда.


ИнтерФУТБОЛ :: Football Money Legue – «Барселона» янги етакчи!\nFootball Money Legue – «Барселона» янги етакчи!\nНуфузли Deloitte эълон қилган, Football Money Legue номи билан машҳур рейтинг, яъни топ-клубларнинг йиллик даромадларига оид сўнгги ҳисоботда бир қатор сенсациялар қайд этилди.\nЖумладан, рейтинг жорий этилганидан бери илк бора етакчилик «Барселона»га ўтди. Одатий пешқадамлар бўлмиш «Реал» ва «МЮ» Каталония грандидан анча ортда қолиб кетишди. «Қироллик клуби» «Барса»га нисбатан 100, «қизил иблислар» эса 140 млн. евро камроқ даромад олишди.\nБундан ташқари, янги пешқадамнинг 2019 йилдаги тушуми ўтган йилдаги пешқадам - «Реал»никидан анча кўп. Мадридликлар 2018 йилда 750 млн. билан ўз мавқеларини сақлаб қолишганди, ҳисобот йилида даромадлари 7 млн.га ўсди. Аммо «Барселона» 840 млн.ли кўрсаткич билан 1-ўринга кўтарилди.\nНавбатдаги кутилмаган ҳодиса - сердаромад 20таликдан Франциянинг 2 жамоаси жой олганлиги. Лекин «Лион»нинг даромадида маркетинг ва тижорат бўлимининг улуши йўқ, жамоага Менди ва Ндомбеленинг трансфери 100 млн.дан кўпроқ маблағ келтирди.\n«Арсенал» етакчи 10таликни тарк этди: «тўпчилар» молиявий инқирозни четлаб ўтишди, аммо жамоанинг спортдаги натижалари даромаднинг камайиб кетишига сабаб бўлди. «Ливерпуль» бу борада сезиларли ўсишга эришиб, аввалги йилдагидан 90 млн. кўпроқ (513 ва 603) тўплади. Бу Англиядаги энг юқори кўрсаткич, «МЮ» ва «Манчестер Сити»нинг тушумлари 50 млн.данга ошди. Бу эса, аксинча, айни кутилган натижа.\nҲисоботнинг энг эътиборли жиҳати - учрашувлар эвазига олинадиган тушумларнинг йил сайин камайиб кетаётганлиги. Яъни, аввалги ҳисобот йилида у даромаднинг 17 фоизини ташкил этган бўлса, энди 16 фоизга тушиб қолди. Бир қарашда, пасайиш сезиларли эмасдек. Аммо бу бир неча йилдан бери кузатилаётган анъана. Айниқса, у бадавлат клубларда рўй бермоқда.\n10 йил аввал «Реал» бир йилда 400 млн. даромад олган дастлабки клуб сифатида футбол тарихидан жой олганди. Маблағнинг 25 фоизини ўйин куни чипталар сотувидан олинган тушум ташкил этганди. Тўғри, чипталардан ташқари, атрибутика, клуб музейига ташриф, озиқ-овқатлар савдосидан келган маблағлар ҳам ҳисобга олинган. Мазкур банд бўйича «Барселона» 26, «МЮ» эса 39 фоиз натижани қайд этишган.\nҲисобот жорий этилган дастлабки йилларда телетрансляциялар, ҳомийлик келишувлари ва стадионлардан олинадиган тушумларнинг улушлари нисбатан яқин бўлиши соғлом ва барқарор даромад деб ҳисобланарди. Бироқ воқелик йил сайин ўз таъсирини кўрсата бошлади.\nМувозанат 2010 йилга қадар озми-кўпми ўзгаришлар билан сақланиб турди. Лекин кейинчалик телеконтрактлар баҳосининг кескин қимматлашуви ва ижтимоий тармоқларнинг оммавий ривожланиши вазиятни ўзгартириб юборди.\nМухлисларнинг жамоалар кундалик ҳаётига бўлган қизиқишлари ижтимоий тармоқлар туфайли кучайиб кетди. Номдор жамоалар эса бундан унумли фойдаланиб, улкан брендларга айланиб олишди - халқаро Чемпионлар Лигаси, «МЮ» ва «Реал»нинг Хитой сафарлари миллионли аудиториялар эшикларини очди.\nБиринчи навбатда, Осиё ва АҚШ назарда тутилмоқда. Халқаро оммавийликнинг иккинчи оқибати - ҳомийлик шартномаларининг қимматлашуви. Бу жиҳат барча келишувларга тааллуқли: либослар ишлаб чиқарувчилар, бош ҳомийлар ва логотиплари либосларда акс этган бошқа ҳамкорлар.\n10 йил аввал суперклуб мақомида барча мусобақаларда фаворит саналган «МЮ» Nike фирмасидан ҳар мавсум 23 млн. фунт оларди. Бир неча йиллик омадсизлик ва ЕЧЛдаги иштирокдан жудо бўлгач, ҳамкорликни Adidas билан давом эттиришга қарор қилди ва 3 баравар кўпроқ даромад ола бошлади.\n«Арсенал» ўз стадиони номи ҳуқуқини 15 йиллик муддатга «Эмирейтс» компаниясига сотди ва йилига 6,5 млн. фунт олмоқда. «Манчестер Сити» эса ўз стадиони пештоқидаги «Этиҳад» ёзуви учун 3 баравар кўпроқ ҳақ олади. Ҳамкорлик нафақат муайян мухлатга мўлжалланган, балки бир марталик бўлиши ҳам мумкин. «ПСЖ» Қатарнинг сайёҳлик жамғармаси билан имзоланган айёрона келишув ёрдамида молиявий «фэйр-плей» қоидасини четлаб ўтиб, аввал Неймар, кейин Мбаппени ўз сафига қўшиб олди.\nТелетрансляциялар ҳуқуқининг баҳоси барча мамлакатларда кескин кўтарилди. Масалан, Испанияда қарийб икки бараварга ошди - 600 млн. ўрнига 1,1 млрд., бошқа мамлакатларга сотишни қўшиб ҳисоблаганда, 1,7 млрд. оладиган бўлди. Италия ва Францияга оид маълумотлар ошкор этилмаган, аммо ўсиш етакчи футбол давлатларидаги баҳога яқин.\nБундеслига теленамойишлар ҳуқуқини харид қилган 3та компаниядан жами 1,1 млрд. олди. Англия эса бу борада ҳам яққол етакчи. 2000 йилда битта учрашувнинг ТВ орқали намойиш этилиши 0,6 млн. фунт турарди. 10 йилдан кейин нарх 4 млн.га, энди 12 млн.га етди. 2019 йилнинг ёзига қадар муомалада бўлган 3 йиллик шартноманинг баҳоси 5,1 млрд.га тенг эди.\nЖорий мавсум арафасида кучга кирган келишув баҳоси сал арзонроқ - 4,5 млрд. Нима бўлганда ҳам, бу ҳаммаси эмас: хорижий давлатларга сотилган ҳуқуқлар ички бозордан келадиган даромадни икки карра оширади.\nАПЛ ижрочи директори Ричард Мастерс уч мавсум (жорий йилдан 2022 йил баҳоригача) қийматини 4,2 млрд. кўринишида эътироф этди. Англия Премьер-лигасининг 20 жамоасига мавсумлар якунида бериладиган мукофот пуллари эса 2,5 млрд.га тенг.\nМУХЛИСЛАРДАН КЕЛАДИГАН ТУШУМЛАР-ЧИ?\n10 йил муқаддам «Арсенал»нинг йиллик абонементи (азалдан Англиядаги энг қиммат чипта) ўртача 1000 фунт турарди. Ўтган йилнинг ёзида баҳо 2000га чиқди. Чипталар нархи кўтарилди, аммо тезлиги соҳанинг умумий қимматлашувидан паст. Чипталар нархи инфляция ва харид қилиш имконияти билан боғлиқ.\nШу сабабли уни пулнинг қадрсизланиши ва бошқа соҳалардаги қимматлашиш билан солиштириш мумкин. Чипталари нисбатан қимматроқ бўлгани учун «Арсенал» узоқ вақт давомида бошқа жамоаларга нисбатан манфаатлироқ ҳолатда бўлди.\n2010 йилда «тўпчилар» рейтингнинг етакчи бешлигида эдилар. Учрашувлардан тушган маблағ 117 млн.га тенг бўлиб, умумий даромаднинг (263 млн.) 45 фоизини ташкил этганди. 5 йилдан кейин даромад 359 млн.га етиб, жамоа 8-ўриндан жой олди.\nСтадионнинг улуши эса 33 фоизга (120 млн.) тушиб қолди. Сўнгги ҳисоботда жамоа энг паст натижани қайд этиб, етакчи 10ликни тарк этди. Сабаб - «Арсенал»нинг ЕЧЛга чиқа олмагани ва абонементлар савдосининг пасайиб кетганлиги. Табиийки, стадион улуши ҳам 24 фоизга (116 млн.) тушиб кетди.\n«Вест Хэм»нинг кўрсаткичи янада ачинарли: стадион тушуми 30 млн. бўлиб, йиллик даромаднинг 14 фоизини ташкил этди. Ваҳоланки, «бол-ғачилар» ТВ ҳуқуқи савдосидан 144 млн. еврога (67 фоиз) эга бўлишганди. Агар ТВ бозорининг улуши яна 10 фоизга камайса, жамоа стадионга қулф осиб, бўм-бўш трибуналар гувоҳлигида тўп суришга мажбур бўлади. Лекин «Вест Хэм»дан мураккаброқ вазиятдаги жамоалар ҳам йўқ эмас.\nМасалан, «Эвертон»нинг стадиондан оладиган тушуми янада пастроқ. 2018|2019 йиллар мавсумида жамоа 213 млн.га эга бўлди. Шунинг атиги 16 «лимон»и мухлислар ҳиссасидир. Бу маблағ нари борса Пикфорд, Коулмэн ва Делфнинг иш ҳақларига аранг етади. ТВ ҳуқуқи эвазига жамоа 150 млн. евро (71 фоиз) олди.\nСтадион улуши борасида «Барселона» (160 млн.), «Реал» (145) ва «МЮ» (120) етакчилик қилишмоқда. Тўғри, фоиз кўринишида у анча камтарин: «Барса» ва «Реал»да 19, «МЮ»да 17 фоизга тенг. Тинимсиз куйловчи «Энфилд»нинг ҳиссаси ҳам камтарона: 95 млн. (16 фоиз). «Манчестер Сити»нинг натижаси янада пастроқ - 62 млн. (10 фоиз).\nТВ шартномаларидан олинадиган даромадлар мамлакатларда турлича тақсимланади. Шу боис, клубларнинг манфаатдорлиги бир хил эмас. Испанияда «Барса» ва «Реал»нинг улуши ўта юқори. 2018|2019 йиллар мавсумида чемпион 166 млн.га, элитани тарк этган «Уэска» 44 млн.га эга бўлди.\nАнглияда ўзгача манзара: жамоалар натижасига боғлиқ бўлмаган ҳолда белгилаб қўйилган минимал қиймат юқори, натижа учун бериладиган бонус эса озроқ. Шу сабабли элитани тарк этган «Хаддерсфилд» 99, ғолиб «Сити» эса 151 млн. олди. Шу тариқа етакчи 6ликка кира олмаган жамоалар тушумларининг 2|3 қисми ТВ ҳуқуқларига тўғри келади.\nУмуман, лиқ тўлган трибуналар таъсири аста-секин, лекин мунтазам равишда камайиб бормоқда. 15 йил аввал деярли барча клублар ўйин кунларидаги чипталар сотувидан 30 фоиздан кўпроқ маблағ олишарди. Энди бу кўрсаткич 16 фоизга тушиб қолди. Клублар йил сайин глобал брендларга айланишмоқда.\nЕтакчилик эса суперклублар ва мавжуд ўзгаришлардан самарали фойдаланишни ўрнига қўя оладиган жамоалар қўлида. «Рома» маркетингдаги, «Интер» Хитой бозоридаги тажовузкор сиёсатлари эвазига, «Боруссия» Дортмунд ва «Атлетико» эса яшил майдондаги муваффақиятлари эвазига мўмай даромадни қўлга киритишмоқда.


Наманганда пиёданинг ўлимига сабаб бўлиб қочган...\n18 апрель куни Наманган вилояти, Поп тумани ҳудудида, номаълум автомашина ҳайдовчиси ҳаракат хавфсизлигини таъминлай олмай бир пиёдани уриб юборган. Натижада пиёда тан жароҳати олиб, воқеа жойида вафот этган.\nВилоят ИИБ ЖҚБ, ЙҲХБ ва туман ИИБ ходимлари томонидан олиб борилган тезкор-қидирув ва суриштирув ҳаракатлари натижасида, ушбу жиноятни, Андижон вилоятида яшовчи, 1986 й.т. фуқаро амалга оширгани аниқланди. У МАН русумли юк автомашинасини бошқариб бораётиб, пиёдани уриб юбориб, уни ҳаётини хавф остида қолдириб, ҳодиса жойидан кетиб юборганлиги аниқланган. Автомашина жарима майдонига тортилиб, тегишли кўргазмалар олинган.\nҲолат бўйича туман ИИБ ҳузуридаги Тергов бўлинмаси томонидан Жиноят кодексининг 266-моддаси 2-қисми ва 117-моддаси 2-қисми билан жиноят иши қўзғатилган.


Зидан "ПСЖ"да "Реал" футболчисини кўрмоқчи. » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Франсия » Зидан "ПСЖ"да "Реал" футболчисини кўрмоқчи.\nЗайниддин Зидан ПСЖда келаси мавсумда бир ярим оёққа эга. "Реал Мадрид" мураббийи бўлган киши шу кунларда гала ташкилоти билан шартномаси қандай бўлишини муҳрламоқда ва таркибни яхшилаш ҳақида ўйламоқда, у оқ жамоадан бир бўлак олишни хоҳлайди.\nГарчи чап қанот ҳимоячиси учун Парижда Бернат ва Нуно Мендес бор бўлса-да, Зизунинг ғояси испанларга йўл бериш ва португалиялик футболчини ичкарига олиб кириш ва Ферлан Мендини олиб келиш учун чап қанот ҳимоячисини эркин қолдиришдир. испания пойтахти.\nФранция йўли Бернабеуга Зидан қўлида этиб келди, у энди уни Париждаги янги спорт лойиҳаси учун қайтариб олмоқчи. Гарчи бу Анчелоттининг режаларида муҳим бўлса-да, "Реал Мадрид"дан улар ўтган ёзда Зизунинг трансфери эканлигини тушуниб, унга трансфер плакатини қўйишди. Унинг бошланғич баҳоси 50 млн евро, шунинг учун агар ПСЖ буни хоҳласа, бу суммани оқ клуб ғазнасига қўйиши керак бўлади.\nЭслатиб ўтамиз, "Реал Мадрид" узоқ вақтдан бери кафолат томонларини қидирмоқда ва ҳозирда мавжуд бўлганларини қўйиб юборишни кутмоқда. Марсело шартномасини тугатаётгани ва Менди Парижга ишора қилганини инобатга олсак, камида иккита йўлак излаб бозорга бориш вақти бўлади.\nМенди Зидан кетганидан кейин ўз атрофига Францияга қайтишни хоҳлашини айтган бўларди, шунинг учун мураббийнинг буйруғига қайтиш ва француз гигантига қўшилиш варианти уни кўп васвасага солади.


Оқ Уй: Суриядан қўшинларимизни иложи борича тезроқ олиб чиқамиз\n17 феврал 2019, Тошкент вақти: 12:51\nҒарб мамлакатларига Сурия режимининг бош иттифоқчиси Москва билан тўқнашув хавф солиб турди. Чунки президент Владимир Путин янги ҳужумлар “хаос”ни келтириб чиқаришидан огоҳлантирган эди. Вашингтон эса, ҳарбий амалиёт ўрнига Россияга қарши янги иқтисодий санкциялар қўллашини билдирди.\nАҚШ, Франция ва Британия ракеталари шанба куни кимёвий қурол ишлаб чиқарилаётган ва сақланаётган иншоотларни вайрон қилди. Трамп ракета ҳужумларини “юксак даражада бажарилди”, деб баҳолади.\nАҚШ Давлат департаменти матбуот котиби Ҳизер Ноэрт Британиянинг Sky News телеканалига берган интервьюсида 14 апрель куни АҚШ, Британия ва Франция берган ракета зарбалари ҳақида фикр билдирди:\n− АҚШ билан иттифоқчилари ҳарбий амалиёт ўтказишига туртки берган нарса разведка маълумотлари бўлди. Унда айтилишича, Сурия ўз халқига қарши кимёвий қурол ишлатди. Бизнинг ўз маълумотларимиз, Кимёвий қуролларни тақиқлаш ташкилотининг (КҚТТ) эса бошқа маълумотлари бор.


ЎзА - Тарбияни кечиктириб ҳам, муддатини чўзиб ҳам бўлмайди\n10.07.2018 19:03 Чоп этиш версияси\nТарбияни кечиктириб ҳам, муддатини чўзиб ҳам бўлмайди\nЭртамиз эгалари учун мана шундай имконият эшиклари янада кенг очилаётган бир пайтда биз – педагоглар, ота-оналар, умуман, кенг жамоатчилик зиммамиздаги масъулиятни яна теран ҳис қилишимиз зарур.\nПрезидентимиз жорий йил 27 июнда мамлакатимиз тараққиётида алоҳида аҳамият касб этувчи “Yoshlar – kelajagimiz” Давлат дастури тўғрисида”ги фармонни имзолади.\nБу тарихий ҳужжатда замонавий билим ва илғор технологияларни пухта эгаллаган, мамлакатимиз келажаги учун масъулиятни ўз зиммасига олишга қодир, қатъий интилувчан ва серғайрат ёшларни тарбиялаш изчил ва барқарор тараққиётимизнинг энг муҳим шарти экани қайд этилди. Фармонда ёшларнинг бизнес ташаббуслари, стартаплари, ғоя ва лойиҳаларини амалга ошириш ҳамда яна кўплаб йўналишлар учун етарли шарт-шароит яратиш, енгилликлар беришга алоҳида тўхталиб ўтилган.\nЭртамиз эгалари учун мана шундай имконият эшиклари янада кенг очилаётган бир пайтда биз – педагоглар, ота-оналар, умуман, кенг жамоатчилик зиммамиздаги масъулиятни яна теран ҳис қилишимиз зарур. Зеро, яхши тарбия кўрган, Ватан равнақи ўз тақдирига дахлдор эканини юракдан ҳис этган авлодгина яратилаётган имкониятлардан оқилона фойдаланади.\nХалқимизда тарбия эскирмайди, тарбия жинс, миллат танламайди, тарбия кутиб турмайди, деган ҳикматли иборалар бор. Шу ўринда “Тарбия тушунчаси ўзи қачон пайдо бўлган?”, “Тарбия ўзи нима?” деган ўринли саволлар туғилади.\nЎзбек тилининг изоҳли луғатида тарбия сўзига бир неча изоҳ берилади. Жумладан, “тарбия” – арабча сўз бўлиб, болани боқиш, таълим бериш ва вояга етказиш учун қилинадиган меҳнат ва ғамхўрлик, иш-ҳунар, одоб-ахлоқ ўргатиш, умуман, кишининг ғоявий ва маънавий қиёфасини шакллантиришга қаратилган таълим тизими экани қайд этилади. Сиёсий тарбия, мактаб тарбияси, ана шундай таълим тизимлари натижасида сингдирилган хислат, фазилат, одоб-ахлоқ, парвариш, қаров, вояга етказмоқ, ўстирмоқ, улғайтирмоқ, илм-ҳунар бермоқ, одоб-ахлоқ ўргатмоқ каби маъноларни билдиради.\nТарбия жараёнини кечиктириб ҳам, секинлаштириб ҳам, муддатини чўзиб ҳам бўлмайди. “Бугун чарчадим, фарзандимнинг тарбияси билан эртага шуғулланаман”, “Бу йил уй қураман, ўғил уйлантираман, деҳқончилик қиламан, келаси йилдан бошлаб тарбия билан шуғулланаман” қабилида иш тутиш мутлақо нотўғридир. Тарбиянинг меваси ўша заҳоти сезилмайди. Ушбу машаққатли меҳнатнинг роҳатини кўриш учун вақт талаб этилади.\nОила – биринчи тарбия маскани. Бола, аввало, оилада тарбия топади. Болалар боғчаси, мактаб, коллеж, олий ўқув юртида эса ана шу тарбияга шакл берилади. Афсуски, орамизда боласининг қизиқишлари, орзу-ўйлари, умуман, қандай эҳтиёжи борлигини билмайдиган ота-оналар ҳам йўқ эмас.\nХалқимизда “Қуш уясида кўрганини қилади”, деган нақл бор. Ота уйга ҳар куни маст ҳолда келса, нимани гапираётганини ўзи англамаса, сигарет, нос чекса, ҳали мактабда ўқиётган қора кўзини дўконга ароқ олиб келиш учун юборса... Бу оилада боланинг тарбияси қандай бўлади?\nПедагогикада “Оила тарбияси”, деган ибора бор. Оилада ота-она боласига ибрат, намуна бўлиши шарт. Бугун, афсуски, айрим ота-оналар фақат ўзини ўйлашдан нарига ўтмаётгани ачинарлидир. Фарзандлари тақдири, тарбияси билан шуғулланмайди. Болаларини кекса ота-онаси ёки бирор қариндошига ташлаб, қандайдир юмуш – кўп пул топиш билан банд бўлади, баъзан йиллаб ўзга юртларга ишлашга кетади. Фарзандлар ўз ҳолича ташлаб қўйилади...\nЯқинда нуроний бир отахон бўлган воқеани сўзлаб берди: эр-хотин мактабда ўқиётган уч бола – икки қиз, бир ўғлини кекса онасига қолдириб, чет элга ишлагани кетибди. Ёши улуғ онахон болаларга имкон қадар кам-кўстсиз тарбия беришга, эгнини бут, қорнини тўқ тутишга, жўнатилган маблағларни ўринли сарфлашга ҳаракат қилади... Орадан тўрт йил ўтиб, ота-она ўзича “бой-бадавлат” бўлиб уйга қайтади.\nБу орада фарзандлар гапга кирмайдиган, кўчадан бери келмайдиган, ўғил сигарет чекадиган, спиртли ичимлик ичадиган бўлиб қолган эди. Қизининг бири турмушга чиқмай, 17 ёшида фарзандли бўлади... Сўнгги пушаймон – ўзингга душман!\nФарзанд тарбиясига етти маҳалла сидқидилдан киришмас экан, давлат томонидан қаратилаётган доимий ва алоҳида эътибор кўнгилдагидек самара бермайди.\nБугун ёшларга ниҳоятда катта имтиёзлар яратилаётганининг қадрига етмоқ керак. Ҳарбий хизматни аъло даражада ўтаганларга олий ўқув юртларига киришда имтиёз берувчи йўлланма тақдим этилаётгани катта имконият эмасми? Имтиёзли йўлланма олган йигит контракт-тўлов асосида ўқишга қабул қилинса, тўлов маблағининг 35 фоизи Ўзбекистон ёшлар иттифоқи томонидан тўлаб берилиши-чи? Фан олимпиадаларида ғолиб бўлган ёшлар ўқишга имтиёзли равишда бюджет асосида қабул қилинмоқда. “Умид ниҳоллари”, “Баркамол авлод” спорт ўйинлари ғолибларига ҳам олий ўқув юртларига ўқишга тест синовларисиз кириш имконияти берилмоқда.\nДарҳақиқат, беғубор фарзандларимизни дунёқараши кенг, билимли, зукко ва меҳнатсевар қилиб тарбиялашимиз, уларнинг онгини бунёдкорлик ғоялари билан бойитишимиз зарур. Уларнинг спорт билан шуғулланиши, фанларни аъло даражада ўзлаштириши учун, аввало, уйда зарур шароит яратишимиз лозим. Кўзимиз гавҳари бўлган болаларимизнинг кўнглида нима борлигини билиш, орзу-истаклари, ўй-фикрлари билан қизиқиш бурчимиз. Ўртоқлари ким, бўш вақтида нималар билан машғуллигини билишимиз шарт. Ота-оналик масъулиятини унутишга ҳеч биримизнинг ҳаққимиз йўқ.\nГулистон давлат университетининг ёшлар\nбилан ишлаш бўйича проректори,


Массаж ҳақида — Dilkashradio.com\nАссалому алайкум қадрдон тингловчилар. Хўш, бизнинг массаж ҳақидаги суҳбатимизни соғиниб қолдингизми? Массаж ҳақида кўпроқ билгингиз келяптими? Сизни ишонтириб айтаман-ки, бизнинг суҳбатимизни эшитгач, массаж олишни хоҳлаб қоласиз. Унгача эса бизни эшитинг. Негадир қўлингиз суяги оғриётгандек… шунда беихтиёр қўлингизни уқалай бошлайсиз. У-бу ерингизни уриб олсангиз ҳам оғриган жойни ишқалаб қўясиз. Кўпчилигимиз массаж қилишга уқувимиз бўлмаса-да, беихтиёр қўл-оёқларимизни массаж қиламиз. Негаки айнан силаш ёки ишқалаш билан оғриқни олиб, енгил тортамиз. Бунинг сири нимада экан?\nШаҳарнинг ифлосланган ҳавоси, экологик тоза бўлмаган маҳсулотлар, қуёш нурларининг етишмаслиги жўр бўлиб, организм фаолиятини сусайиб, издан чиқишига сабаб бўлади. доимий хавотир ва стресслар йиғилиб, организмда зарарли моддаларнинг тўпланиб қолишига сабаб бўлади. бундай ҳолатларни бартараф этиш учун энг самарали ҳамда зиёнсиз бўлган массаждан фойдаланиш мақсадга мувофиқдир. Кундалик массаж бутун организмга ижобий таъсир этади. У организмга тоза кислороднинг киришини жадаллаштириб, фойдали моддаларнинг тарқалишига ва куч беришига ёрдам беради. Натижада, бутун танангиз кундалик қувват олиб, тетиклашади.\nШу билан бирга танадаги зарарли моддаларни чиқариб юборади. Уқалаш таъсирида организмдаги гормонлар, фермент ва витаминлар фаоллашади, танадаги касалланган ички аъзоларга қон югуради, алмашинув жараёнлари тезлашиб, тўқималар тозаланади. Массаж туфайли организмнинг атмосфера босимига, ҳароратнинг ўзгаришларига ва умуман, ташқи муҳитнинг салбий таъсирларига бардошлилиги ошади. Албатта, массаж қилишни ҳамма ҳам билавермайди. Бунинг учун махсус курсларда ўқиб, уқалаш “санъати”нинг сир-асрорларини ўрганиб эмас, уқиб олиш жоиз. Малакали қилинган массаж касалликларни даволайди.\nМассаж кишининг иш фаолиятини яхшилайди, чарчоқни бартараф этиб, танани тетиклаштиради, соғлиғимизнинг мустаҳкам бўлишига ёрдам беради, касалликларнинг олдини олади. Аммо бу билан ўз-ўзини массаж қилиш ҳеч қандай фойда бермайди демоқчи эмасмиз. Киши ўзини массаж қилса ҳам бир қатор ижобий натижаларга эришиш мумкин. Мутаҳассис массаж қилганидек натижага эришмасангиз ҳам, ўз-ўзингизни массаж қилишни ўрганиб олсангиз, ҳам пулингиз тежалади, ҳам соғлигингизни мустаҳкамлайсиз. Массажни ҳаммага ҳам тўғри келавермайди. Баъзиларга массаж даводан кўра кўпроқ, соғлиғига салбий таъсир кўрсатадиган муаммо бўлиши ҳам мумкин. Бу ҳақида сизлар билан кейинги суҳбатларимизда кенгроқ кўриб чиқамиз.\nОёқларни массаж қилиш 2 қисм


Скрипалларнинг заҳарланиши. Британия яна бир гумонланувчига айблов эълон қилди\n14:33 / 22.09.2021\nБритания полицияси Россия Бош разведка бошқармаси (ГРУ) собиқ полковниги Сергей Скрипаль ва унинг қизи Юлиянинг заҳарланишига алоқадор ҳисобланган учинчи россиялик номини расман маълум қилди.\nПолиция бу шахс Денис Сергеев бўлиб, у «Сергей Федотов» лақаби остида ҳаракатланганини айтган.\nСергей Скрипалнинг заҳарланиши ишида яна бир шахс иштирок этгани ҳақидаги хабарлар ОАВда 2019 йил бошидаёқ пайдо бўлганди. Ўшанда Bellingcat тадқиқотчилари «Федотов» тўқима ном бўлиб, у аслида Денис Сергеев эканини айтишганди.\nКейинроқ BBC Денис Сергеев Россия Бош разведка бошқармасида генерал-майор рутбасида эканини аниқлаганди. Сергеев Скрипалнинг заҳарланишида айбланаётган гуруҳга раҳбарлик қилган бўлиши мумкин.\n«Бу фавқулодда қўполлик билан амалга оширилган жиноят эди. Виждонсизларча ва қасддан қилинган ҳужум», дея заҳарланиш воқеасига муносабат билдирган ИИВ раҳбари Прити Пател.\nУчинчи рус. Петров ва Бошировнинг шериги исми айтилди\nСуратда - Денис Сергеев (у "Сергей Федотов" лақабидан фойдаланган) Лондонга келган вақтида\nМаълумотларга кўра, ўзини Александр Петров ва Руслан Боширов деб атаган икки шахс 2018 йил 2 мартида Гатвик аэропортига келишган. Кейинроқ Bellingcat суриштирувида уларнинг ҳақиқий номлари маълум бўлди. Британ полицияси ҳам буни тасдиқлаган: журналистлар хато қилмаган - уларнинг ҳақиқий исм-шарифлари - Александр Мишкин ва Анатолий Чепига бўлган.\nҲужжатларда «Сергей Федотов» сифатида келтирилган Денис Сергеев ўша куни тонгги соат 11да Лондоннинг бошқа бир аэропорти - Ҳитроуга қўнган.\n4 март, якшанба куни Чепига ва Мишкин Солсберига йўл олган. Сергей ва Юлия Скрипаль ўша куни заҳарланган.\nСергеев Солсберига бормаган - бутун вақтини Лондонда ўтказган. Полиция хабарига кўра, у сўнгги дақиқаларда Лондон - Москва рейсига чипта олиб, 4 март куни соат 13:45да Британиядан учиб кетган. Қолган икки гумонланувчи самолётга соат 22:30да чиқишган.\nБу ҳаво-десант кучлари капитани бўлган Денис Сергеевнинг интервьюсидан стоп-кадр. Bellingcat ходимлари айнан шу шахс кейинроқ ГРУ офицери бўлгани ва Сергей Федоров лақабини олганини аниқлашган / RUSSIAN ARMY\nБритания полицияси энди уларда етарлича далиллар борлигини маълум қилмоқда: бу уч россиялик бир жамоа бўлиб ҳаракатланган, улар Лондондаги қисқа сафар вақтида бир неча марта учрашган: баъзида - очиқ ҳавода, баъзида - ёпиқ иншоот ичида, аммо полиция бу учрашувлар айнан қаерда бўлганига аниқлик киритмаган.\nБритания полициясининг ҳисоблашича, Сергеев бошқа гумонланувчилар қатори айни вақтда Россияга яширинган. Москва эса ҳамиша «Солсберидаги ҳодиса»га алоқадорлигини инкор этиб келади.\nБритания полицияси "Боширов", "Петров" ва "Федотов" Россия махсус хизматлари билан алоқадорлигини айтади / BELLINGCAT, THE INSIDER\nЧепига, Мишкин ва Сергеевга қотиллик мақсадида фитна уюштириш, қотилликка уриниш, тан жароҳатлари етказиш, шунингдек, кимёвий қурол сақлаш ва уни қўллаш бўйича сиртдан айблов эълон қилинган. Британия ҳукумати яқин вақтлар ичида маълумотларни Интерполга жўнатади.\n«Энди бизда уларнинг ГРУ билан алоқадорлигига оид маълумотлар бор», дея маълум қилишган Британ полициясидагилар.\nБитта рақамдан қўнғироқ\n2019 йил ёзида Bellingcat ва BBC Денис Сергеевнинг Лондонга сафари тафсилотларидан воқиф бўлди. Сергеев Лондондаги Паддингтон вокзали атрофида яшаган, унинг шериклари эса шаҳарнинг бошқа қисмидаги меҳмонхонада туришган.\nЯна бир камера Сергеевнинг аэропортдаги ҳаракатини қайд этган / ALAMY\nСергеев бу кунлар мобайнида 3G ва 4G орқали юз марталаб интернетга кирган, жамоат учун WiFi’лардан фойдаланмаган. У асосан WhatsApp, Viber ва Telegram орқали хабарлар ёзган.\nСергеев фақат битта телефон рақамига қўнғироқ қилган. Бу рақам Россия қонунчилигига зид равишда бир неча йилдан буён кимнингдир номига расмийлаштирилмаган. Сергеевнинг ўзи бу рақамдан ўн марта қўнғироқ амалга оширган.\nУ вақтининг катта қисмини Паддингтон ҳудудида ўтказган, аммо 3 март куни тонгда Темза соҳилига борган. Агар бу маълумот полициянинг аввалроқ гумонланувчиларнинг ҳаракат йўналиши бўйича эълон қилинган маълумотлари билан солиштирилса, айнан шу ерда у «Петров» ва «Боширов» билан учрашган, шундан кейин поездга ўтириб Солсберига йўл олган.\nБу Bellingcat Сергеевнинг мобил телефони биллинг маълумотларини қўлга киритиб, уларни BBC билан бўлишганидан сўнг маълум бўлди. Bellingcat маълумотлари шуни кўрсатадики, «Сергей Федотов» ундан аввал ҳам икки марта, 2016 ва 2017 йилларда Британияда бўлган. 2017 йилда у мамлакатда полковник Александр Мишкин билан бир вақтда бўлган.\n2019 йил февралида Сергеевнинг рафиқаси Татьяна BBC билан телефон мулоқотида унинг турмуш ўртоғи Разведка бошқармасида хизмат қилиши ҳақидаги маълумотни «эртак» деб атаган. Шу билан бирга, у Сергеев қаерда ишлаши ҳақидаги саволга жавоб қайтаришдан бош тортган.\n«Боширов аслида Боширов эмас». Журналистлар Солсбери ишида гумонланувчи ГРУ полковниги эканини аниқлашди\nБолгария ва Чехияга сафарлар\n«Федотов» муқаддам бир неча марта Болгарияда бўлган, буни ушбу давлат расмийлари тасдиқлаган. Bellingcat хабарига кўра, 2015 йил апрелида «Федотов» ушбу мамлакатга учиб келган, аммо қайтиш рейсида қайд этилмаган.\nАйнан шу вақтларда Болгарияда қурол савдоси билан шуғулланувчи маҳаллий тадбиркор Эмилиан Гебрев ва унинг атрофидагилар заҳарланган. 2015 йил 28 апрелида Гебрев бизнес-ҳамкорлар билан кечки овқатдан кейин ўзини ёмон ҳис қила бошлаган. Яна икки киши - Гебревнинг ўғли ва унинг компаниясидаги топ-менежерлардан бирининг ҳам аҳволи ёмонлашган. Уларнинг барчаси оғир даражада заҳарланиш белгилари билан шифохонага ётқизилган.\nЧехия ортидан Болгария. Россияликлар яна қурол-яроғ омборидаги портлашда гумонланмоқда\nКейинроқ Гебрев лабораторияга экспертиза буюртма қилган, мутахассислар хулосасига кўра, тадбиркорни асаб тизимини фалажловчи «Новичок» тоифасидаги модда билан заҳарлашган. Бу модда Сергей Скрипаль яшаган уй эшигида ҳам аниқланганди.\nПрагалик журналистлар маълумотларига кўра, «Федотов» Чехияга ҳам келган. Тадқиқотда иштирок этган Respekt нашри 2014 йил январида у Чехияга Александр Мишкин билан бирга келганини ёзган.\nЎша йилнинг октябрь ва декабрь ойларида Чехияда икки марта ўқ-дори омборларида портлашлар содир бўлган. Чехиялик терговчилар бу портлашлар ортида ГРУ жосуслари Александр Мишкин ва Анатолий Чепига турганини маълум қилган. Икки айбланувчи ҳам қидирувга берилган.\n«Александр Петров» ва «Руслан Боширов» бир марта интервью беришган - Солсберида Скрипаллар заҳарланиши ҳодисасидан кейин RT телеканали бош муҳаррири Маргарита Симоньянга. Уларнинг иккиси ҳам фитнес-индустрия соҳасида ишлашлари, шу туфайли тез-тез Европага сафарлар қилиб туришларини айтишган. Солсберига сафарни эса диққатга сазовор жойларни томоша қилиш истаги билан изоҳлашган.\nБуюк Британия фойдасига жосуслик қилган ГРУ собиқ полковниги Сергей Скрипаль 4 март куни заҳарланди. Буюк Британия бу суиқасдда Россияни айблади\n08:30 / 15.06.2020\nСкрипалларни заҳарлашда ишлатилгани айтилган «Нукус заҳри» чиндан ҳам мавжудми?\n00:01 / 08.06.2020\nМанба: Сергей Скрипаль ва қизи бошқа исм билан Янги Зеландияда яшамоқда\n17:08 / 04.03.2019\nТереза Мэй Солсберига келди\n08:54 / 04.03.2019\nСергей Скрипалнинг онаси ўғли заҳарлангани ҳақида билмайди


«АГРОБАНК»НИНГ ҚЎШРАБОТ ТУМАНИ ФИЛИАЛИ МИЖОЗ УЧУН «ИШЛАМАС» ЭКАН – Jurnalist\n«АГРОБАНК»НИНГ ҚЎШРАБОТ ТУМАНИ ФИЛИАЛИ МИЖОЗ УЧУН «ИШЛАМАС» ЭКАН\nR S2021-06-29T20:03:22+05:0029 Iyun, 2021|Журналист ижодидан, Мақолалар, Ҳафта мақоласи|\nЮртимиздаги банклар «Банк мижоз учун, мижоз банк учун эмас» деган шиор билан хизмат кўрсатади. Бинобарин, кўплаб банклар бу тамойилга оғишмай амал қилиб келмоқда ва мижозларнинг ҳаққоний олқишига сазовор ҳам бўлмоқда.\nБироқ «Агробанк»нинг Қўшработ туман филиалига бу тамойил ҳали-ҳамон тўлиқ етиб келмаган кўринади. Чунки бу ерга иши тушиб қадам ранжида қилган киши осонгина чиқиб кета олмайди: кассалар ҳамиша тирбанд, туртинган-уринган, хуноби ошган одамлар орасида қолиб кетишингиз тайин.\nХусусан, душанба куни кирим кассаси олдида ўнлаб одамлар уймалашиб турибди. Ўриндиқларда эса ундан-да кўпроқ мижозлар навбат кутишарди. Суриштириб билсам, жами 80 нафар мижоз бор экан. Каминанинг ўзи шулар орасида 78 ўринни эгаллабман. Энди ўйлаб кўринг, ҳар бир мижозга лоақал 3 дақиқадан вақт кетса, охирги ўринда илҳақ бўлиб кутиб ўтирган мижозга қанча вақт кетишини ҳисоблаб чиқиш қийин эмас. Вақт эса олтиндан қиммат…\nКасса олдидаги тирбандликни камайтириш чорасини кўриш, бунинг учун қўшимча кассирлар тайинлаш таклифи билан филиал бошқарувчисининг ўринбосари Тўлқин Абсалимовга мурожаат қилдик. У вужудга келган ноқулайлик учун мижозлардан узр сўраш, вазиятни зудлик билан ўнглаш ўрнига:\n– Қани, айтингчи, Ўзбекистонда қаерда навбат йўқ, ҳамма жойда навбат, ҳатто Президент қабулида ҳам навбат бор, – дея мантиқсиз иддао қилди.\nШу билан у банкда ҳар куни содир бўлаётган тирбандлик, мижозларнинг қимматли вақти беҳуда соврилаётганини хаспўшламоқчи, узун навбатлар эса нормал ҳолат эканини баён этмоқчи бўлди.\nАлбатта, биз унинг бу доҳиёна фикрларига қўшилмадик. «Агробанк»нинг вилоят бошқармасидаги мутасаддилар бу фикрга қўшиладиларми ёки рад этадиларми, бизга шуниси муҳим.\nМанба: Zarnews.uz сайти


УЕФА президенти муқобилсиз асосда танланиши мумкин\n06:28 / 09.06.2016\nИспаниялик Анхель Мария Вильяр Европа футболи раҳбари лавозимига асосий даъвогар ҳисобланмоқда.\nУЕФАнинг янги президенти 14 сентябрда ташкилотнинг Афинадаги навбатдан ташқари конгрессида сайланади. 20 июлгача француз Мишел Платини ўриндошлари сайловда иштирок этиш учун ариза топширишлари керак. Бироқ "Известия" ахборотига кўра, Европа футболининг янги раҳбари сайловлари муқобилсиз асосда ўтказилиши мумкин. Бу ҳақда УЕФАдаги манба маълум қилди.\n"Миландаги Чемпионлар Лигаси финалидан бир кун аввал Европа ва жаҳон футболининг амалдаги бош шахслари учрашдилар. Норасмий йиғилишда кўплаб миллий федерациялар раҳбарлари, УЕФАнинг ҳозирги раҳбарлари ва ФИФА президенти Жанни Инфантино иштирок этдилар. Учрашув натижаларига кўра, УЕФА президенти сайловларига ягона номзод қўйилиши фикри билдирилди. Йиғилганларнинг фикрича, бу Европа футболида парокандалик йўқлиги ва ташкилот Платинининг шов-шувли четлатилишидан кейин юзага келган вазиятни ажойиб тарзда эплай олганини кўрсатади. Бу номзод Испания футбол федерацияси президенти ҳозирда УЕФА президенти мажбуриятларини бажараётган Анхель Мария Вильяр бўлади.\nМуқобилсиз сайловларга Нидерландия қироллик футбол иттифоқи раҳбари Михаэль ван Праг халақит қилиши мумкин. Голландиялик мутахассис ягона номзод ғоясини қўллаб-қувватламаяпти ва ўз номзодига ариза топшириши мумкин. Амстердамнинг "Аякс" клубининг собиқ раҳбари бенуқсон номга эга. Бироқ вазиятнинг бундай тус олиши даргумон", деб айтмоқда манба.


00:59 / 20.09.2017\n"Биз - халқлар ва Бирлашган Миллатлар Ташкилоти жиддий чақириқларга йўлиқмоқдамиз", - деди у. "Одамлар азобланмоқда ва ғазабга тўлмоқда. Улар хавфсизлик, тенгсизлик, низоларга доир вазият ёмонлашиб бораётгани, иқлим ўзгараётганини кўришмоқда", - деди Гуттериш.\nБош котиб бугунги кунда "дунё қарама-қаршиликларга тўла экан"ини қайд этиб, БМТ билан ҳамкорликда "ишончни қайта тиклаш ва дунёни яхши томонга ўзгартириш" мумкинлигини таъкидлади.\nЯдровий таҳдид ва терроризм\nИнсоният учун энг жиддий хавф-хатарлар орасида Гуттериш ядровий таҳдидни биринчи ўринда қайд этди. БМТ бош котибининг таъкидлашича, "ядровий қуролнинг қўлланилишига ақл бовар қилмайди". Шу ўринда у КХДРнинг ракета ва ядровий синовларини кескин қоралади.\n"Мен КХДР ва БМТ таркибига кирувчи мамлакатларни Хавфсизлик Кенгаши (ХК) резолюцияларига тўлиқ амал қилишга чақираман", - деди Гуттериш ва ХКга бу масалада бирдамликни сақлаб қолишни сўраб мурожаат қилди.\nТаҳдидлар рўйхатининг иккинчи қаторида Гуттериш халқаро терроризмни қайд этди. У 2018 йилда жаҳон ташкилоти шафелигида биринчи марта экстремистларга қарши ихтисослашган идоралар раҳбарлари билан учрашув ўтказишини таъкидлади. Бош котибнинг сўзларига кўра, бу "халқаро терроризмга қарши янги ҳамкорликка асос солиш" имконини беради.\nНизолар ва иқлим\nГуттериш энг жиддий чақириқлар орасида шунингдек турли қуролли тўқнашувларнинг кўпайиш хавфини алоҳида таъкидлади. "Бугунги урушларда ҳеч ким ютмайди. Суриядан Ямангача, Жанубий Судандан Сахелгача, Афғонистон ва бошқа ерларда фақат сиёсий қарорлар билангина тинчликка эришиш мумкин", - деди у.\n"Ўзимизни алдашга не ҳожат?! Хаосни юзага келтираётган можароларни ҳал қилмас эканмиз, терроризмнинг илдизини йўқ қила олмаймиз", - деди Гуттериш. У Мьянмадаги вазиятга алоҳида эътибор жалб қилди. "Мьянма ҳукумати ҳарбий операцияларни тўхтатиб, аҳолига ҳеч қандай тўсиқларсиз гуманитар ёрдам кўрсатишни таъминлашлари керак. Шунингдек улар роҳингяларнинг норозилигига эътибор қаратиши лозим, уларнинг мавқеи жуда узоқ вақтлардан буён ноаниқ бўлиб келган", - деди бош котиб.\nИқлим ўзгариши билан боғлиқ хавф ҳақида сўзлар экан, Гуттериш ўтган ўн йиллик инсоният тарихидаги энг иссиқ давр бўлганини қайд этди. БМТ бош котибининг сўзларига кўра, жаҳон океани сатҳининг кўтарилиши ва иқлимнинг беқарорлигига таъсир қилувчи бошқа омиллар миллионлаб одамлар ҳаётига хавф солмоқда. Бундан ташқари, Гуттериш кўпгина минтақаларда кузатилаётган табиий офатларга ҳам эътибор қаратди. Шу муносабат билан Антониу Гуттериш жаҳон ҳамжамиятини иқлимга доир Париж келишуви қоидаларига қатъий амал қилишга чақирди.\nТенгсизлик, муҳожирлар ва тараққиётнинг "қоронғу томони"\nГуттеришнинг қайд этишича, инсоният олдида турган яна бир хавф - "жамият асосини емираётган, ўсиб бораётган тенгсизлик". Бош котибнинг айтишича, кун тартибидаги 2030 йилгача барқарор ривожланиш дастурини амалга ошириш бу вазиятни тўғрилашга имкон яратади.\nУ шунингдек "инновацияларнинг қоронғу томони" қандай таҳдид уйғотиши мумкинлигига ҳам диққатни қаратди. Гуттеришнинг аниқлик киритишича, гап "илмий тараққиётнинг мисли кўрилмаган асоратлари", шу жумладан хакерлар имкониятларининг ошиши ва интернетда бошқариб бўлмайдиган сегментларнинг пайдо бўлиши ҳақида кетмоқда.\nШу билан бирга, сунъий интеллектнинг ривожланиши "меҳнат бозори ва жамият тузилмаси"га кучли таъсир кўрсатиши мумкин. Генетик муҳандислик технологияларининг қўлланилиши, бош котибнинг сўзларига кўра, этник характердаги янги саволларни келтириб чиқаради. "Керакли масъулият намоён қилинмаса, бундай тараққиёт сон-саноқсиз фожиаларга олиб келиши мумкин", - дея таъкидлади Гуттериш.\nБундан ташқари, БМТ бош котиби қочқинлар муаммосига ҳам тўхталиб ўтди. "Ҳар бир мамлакат ўз чегараларини назорат қилиш ҳуқуқига эга, - деди Гуттериш. - Бироқ бу шундай амалга оширилиши керакки, токи чегарани кесиб ўтаётган одамларнинг ҳуқуқлари ҳимояланиши керак".\n"Аксарият қочқин ва муҳожирларнинг шаблон кўринишида намойиш этилиши, уларнинг вазият қурбонига айланаётганларини кўриш мен учун оғир", - қўшимча қилди БМТ котиби. Унинг қайд этишича, баъзи сиёсатчилар "сайловларда ўз позициясини мустаҳкамлаш" мақсадида мигрантларга нисбатан "нафратини намоён этмоқда".\nХулоса ўрнида Гуттериш жаҳон ҳамжамиятини бирлашишга чақирди ва давлатлар фақат бир-бири билан хабарлашибгина БМТ Низоми қоидаларига амал қилишлари мумкинлигини таъкидлади.\nБМТ Антониу Гуттериш


Намоз: Истисқонинг бошқа йўллари\nBy Шайх Саидаҳмад Нуриддин on 10/03/2021 НАМОЗ ФИҚҲ\nИстисқонинг бошқа йўллари\nИстисқо намозининг юқорида келтирилгандан бошқача кўринишлари ҳам мавжуд. Жумладан:\nИстисқо намози жума кунига тўғри келиб қолса, истисқо хутбаси ва намози жума намози ва хутбаси билан бирлашиши ҳам мумкин.\nАнас разияллоҳу анҳудан ривоят қилинади: «Расулуллоҳ саллаллоҳу алайҳи ва саллам жума куни хутба қилиб турар эканлар, бир киши «Дорул қазо» томондаги эшикдан масжидга кириб келди. Тик турган кўйи Расулуллоҳ саллаллоҳу алайҳи ва салламга юзланди ва деди: «Ё Расулуллоҳ, (қурғоқчилик сабабли) мол-мулк (ҳайвонлар) ҳалок бўлди, (йўлда сув ва ўт-ўлан йўқлиги ва туялар қирилиб кетгани туфайли) сафарга чиқишлар тўхтади. Аллоҳга дуо қилинг, ёмғир ёғдирсин». Расулуллоҳ саллаллоҳу алайҳи ва саллам қўлларини дуога кўтариб: «Ё Аллоҳ, бизларга ёмғир ёғдир, ё Аллоҳ, бизларга ёмғир ёғдир», дедилар. Аллоҳга қасамки, осмонда на катта ва на кичик бирон булутни кўрар эдик. Айни пайтда биз билан (Мадина яқинидаги) Салъ тоғи ўртасида (булутни кўришга халақит берадиган) на бирон ҳовли ва на бирон уй бор эди. Бирдан тоғ орқасидан худди қалқонга ўхшаш (юмалоқ) бир булут парчаси пайдо бўлди. Булут кўтарилиб, осмоннинг ўртасига келганида ёйилди ва ёмғир ёға бошлади. Аллоҳга қасамки, (булут ва ёмғир сабабли) етти кун қуёш кўрмадик.\nКелгуси жума куни Расулуллоҳ саллаллоҳу алайҳи ва саллам тик турган ҳолда хутба қилар эканлар, ўша эшикдан бир киши (ёхуд олдинги кишининг ўзи) кириб келди. Тик турган кўйи Расулуллоҳ саллаллоҳу алайҳи ва салламга юзланиб: «(Ёмғир кўплигидан) мол-мулклар нобуд бўлди, сафарлар тўхтаб қолди. Аллоҳга дуо қилинг, ёмғирни тўхтатсин», деди. Расулуллоҳ саллаллоҳу алайҳи ва саллам қўлларини кўтариб дедилар: «Ё Аллоҳ, устимизга эмас, атрофимизга ёғдир. Ё Аллоҳ, тепаликларга, қир-адирларга, сойларга, яйловларга ёғдир». Шунда ёмғир ёғиши тўхтади ва бизлар (масжиддан) чиқиб, (очиқ ҳавода) юриб кетдик».\nЮқоридаги ҳадисга кўра, истисқо учун жума хутбасида ёмғир сўраб дуо қилиш, дуо асносида имом ҳам, одамлар ҳам қўлларини кўтариши кифоя экан. Дуо асносида одамлар ҳам имомга қўшилиб қўлларини кўтаришлари Бухорийга оид ривоятлардан бирида келган.\nМазкур кўринишда ёмғир сўраб дуо қилинганда имом одамларга орқа ўгириб, қиблага юзланиб турмайди, ридосини тескари ҳам киймайди.\nЯна истисқо кўринишларидан бири жума кунидан бошқа пайтларда масжидда ҳам, масжиддан ташқаридаги мусаллодан ҳам намоз ўқимасдан, шунчаки ёмғир сўраб дуо қилинишидир.\nЖобир ибн Абдуллоҳ разияллоҳу анҳумодан ривоят қилинади: «Расулуллоҳ саллаллоҳу алайҳи ва салламнинг олдиларига (қурғоқчиликдан озор чекиб) йиғлаган (аёл)лар (шикоят қилиб) келишди. Шунда Расулуллоҳ саллаллоҳу алайҳи ва саллам: «Ё Аллоҳ, бизларга қийинчиликдан халос этадиган, оқибати яхши, унумдорликка сабаб бўладиган, безарар, фойдали, кечикмасдан дарҳол келадиган ёмғир ёғдир», деб дуо қилдилар. Шундан сўнг бирдан шаррос ёмғир ёға бошлади».\n Бухорий (1013, 1014, 6342), Муслим (897), Абу Довуд (1174, 1175), Насоий (3/154), Ибн Можа (1269) ривояти.\n Бухорий (1013), Ибн Хузайма (1423) ривояти.\n Абу Довуд ривояти, 1169.\nAvvalgi maqolaМаййитлар ҳаққига қилинадиган дуо ва салом кўринишлари\nKeyingi maqola LIVE: Савол-жавоблар №286 | 03.10.2021


«Динамо»га Испаниядан мураббий келиши ва «Al Maktoum» фонди жамоанинг титул ҳомийсига айланиши мумкин\nДушанба, 02 Декабр\nСамарқанднинг «Динамо» клубида испаниялик мураббий пайдо бўлиши мумкин. Бу борада Самарқанд вилоят ҳокимиятида музокара ўтказилган. Вилоят ҳокими Эркинжон Турдимов испаниялик мутахассислар билан музокарадан сўнг клубга испаниялик мураббийлар иш бошлашига розилик билдирган.\nБАА амири Муҳаммад ибн Рашид Ал Мактумга тегишли «Al Maktoum» фонди Самарқандда футболни ривожлантириш лойиҳасини амалга оширишга қизиқиш билдирган. Фонд Мадриднинг «Реал» клуби билан ҳамкорликда Самарқанднинг «Динамо» клубига Испаниядан мураббий юбормоқчи. Қўшимчасига испаниялик мураббийнинг ярим маоши фонд томонидан тўлаб берилади.\n«Al Maktoum» фонди вакиллари февраль ойида Самарқандга келишади. Улар ташриф чоғида «Динамо» бош жамоаси ва клуб академияси фаолияти билан танишади. Айнан мана шу ташриф вақтида қўшимча шартномалар имзоланиши мумкин. «Al Maktoum» фонди Самарқанднинг «Динамо» клубига титул ҳомий бўлиши ҳам истисно қилинмаяпти.\n«Локомотив» янги бош мураббийни тайинлади\nСуперлига-2019: энг сермаҳсул ҳимоячилар\nШоҳруҳ Гадоев Озарбойжон клуби билан шартнома имзолади


15 йиллик микроавтобусларга лицензия берилмайдими? Сирдарёда...\n24.10.2019 11:41 0 1535\nЙўловчи ташиш йўналишида кўрсатилаётган хизматлар сифатининг даражаси биринчи галда айнан автобус ва микроавтобусларнинг ҳолати билан боғлиқ.Мазкур жараёнда автобуслар паркини ўз вақтида янгиланиб борилиши жуда муҳимдир. Чунки узоқ вақт давомида эксплуатация жараёнида бўлган транспорт воситалари йўл ҳаракати хавфсизлигига қўшимча таҳдид солади. Қолаверса, уларнинг атроф-муҳитга етказаётган салбий таъсири ҳам йил сайин ортиб бораверади. Шу билан бирга ушбу категориядаги транспорт воситаларининг жорий ва капитал таъмирлаш ишларига ҳаддан ташқари кўп маблағ талаб этилиши сабаб иқтисодий нуқтаи назардан уларни сақлаб туриш фойдали эмаслигини англатади. Айнан хавфсизлик нуқтаи назаридан европа давлатларининг аксариятида автобуслар ҳар 10 йилда янгиланади. Деярли барча мамлакатларда эса айнан шу турдаги транспорт воситаларидан фойдаланиш муддатларига нисбатан маълум чекловлар жорий этилган.\nРеспубликамизда ҳам йўл ҳаракати барча иштирокчиларининг хавфсизлигини таъминлаш, автомобиль транспортида йўловчиларни ташишда йўл-транспорт ҳодисаларига йўл қўймаслик мақсадида 2019 йил 21 май куни Ўзбекистон Республикаси Вазирлар Маҳкамасининг «Йўловчиларни автобусда ташиш хавфсизлигини таъминлашга доир қўшимча чора-тадбирлар тўғрисида»ги 424-сон қарори қабул қилинди. Мазкур қарорнинг 1-бандига мувофиқ 2019 йил 1 сентябрдан бошлаб фойдаланиш муддати 15 йилдан ортиқ бўлган автобусларда йўловчиларни ташишга лицензия карточкалари берилишига йўл қўйилмаслиги ҳамда 2021 йил 1 январдан бошлаб фойдаланиш муддати 15 йилдан ортиқ бўлган автобусларда йўловчиларни ташиш тақиқланганлиги белгиланган. Таҳлиллар шуни кўрсатмоқдаки бугун мамлакатимизда фойдаланиш муддати 15 йилдан ошган 351 та автобус мавжуд. Айрим тадбиркорлар томонидан маблағларни тежаш мақсадида бу каби транспорт воситаларига ўз вақтида лозим даражада техник хизмат кўрсатилмаслиги ва таъмирлаш ишларининг олиб борилмаслиги каби ҳолатлар кузатилаётган эди. Айнан ушбу қарор билан эса эскирган ва техник ҳолати белгиланган талабларга жавоб бермайдиган автобуслар босқичма-босқич фойдаланишдан чиқарилмоқда. Юртимиз автобус паркини янгилаш борасида олиб борилаётган ишлар самараси ўлароқ транспорт корхоналари томонидан жорий йилнинг ўзида 778 та янги автобуслар сотиб олинди. Булардан 482 таси ўрта сиғимли ISUZU автобуслари бўлса, қолган 296 таси шаҳарлараро ва халқаро йўналишларда қатновларни амалга оширишга мўлжалланган катта сиғимли YUTONG, GOLDEN DRAGON ва бошқа русумдаги замонавий автобуслардир.\nЖамият 08/05, 10:02\nАвто 16/03, 17:01\n«Водий питак»да йўлкира нархи асоссиз оширилмагани айтилмоқда


“Пахтакор” клубининг 5 футболчисида коронавирус аниқлангани расман тасдиқланди\n16:24 19.07.2020 (Янгиланган 16:26 19.07.2020)\nАсосий жамоанинг 5 нафар футболчисининг коронавирусга топширган тести мусбат чиққан. Ҳозир улар даволанишмоқда.\nТОШКЕНТ, 19 июл — Sputnik. “Пахтакор” футбол клуби ўйинчиларида коронавирус аниқлангани бўйича маълумот берилди.\nКлубнинг телеграмдаги каналида билдирилишича, асосий жамоанинг 5 нафар футболчисининг коронавирусга топширилган тест натижалари мусбат чиққан.\nТаъкидланишича, “Пахтакор” футбол клубида доимий равишда футболчилар ва клуб ходимлари COVID-19 га мунтазам тарзда тест топшириб келишади.\nОКМК билан ўтказилган Суперлига 9-тур баҳсидан кейин баъзи футболчилар соғлиғида муаммолар пайдо бўлган. Шундан кейин машғулотлар вақтинча тўхтатиб турилган.\nАйни пайтда коронавирус аниқланган 5 нафар футболчи яккаланган ва даволанишмоқда.\nАввалроқ ижтимоий тармоқларда “Пахтакор” футбол клубининг бир неча ўйинчисида коронавирус аниқлангани ҳақидаги хабар тарқалган эди.


“Ерда сайр қилингиз!“ » Ўзбекистон янгиликлари – Zamin.uz\n“Ерда сайр қилингиз!“\n10 январь 2019, 11:51\nАллоҳнинг қудрати аломатларини кўрай десангиз, шоҳид бўлиш учун турли ўлкаларга сафар қилинг, саҳроларни кезинг, ер юзида айланиб юринг, очиқ коинот китобига ибрат назари ила боқинг, шунда қалбингиз яйрайди, ғам-андуҳ булутлари тарқалиб кетади.\nСизни чиройли боғлар, гўзал кўкаламзорлар, бир-бирига чирмашиб кетган бўстонларни кўрсин деб У борлиқ саҳифаларига гўзал аломатларини ёзган.\n“Айтинг: “ерда сайр қилингиз!“ (“Анъом” сураси 11-оят).\nУйингиздан чиқинг-да, ён-атрофингиздаги нарсаларни томоша қилинг, улар ҳақида фикр юритинг. Тоққа чиқинг, водийларга тушинг, дарахтларга боқинг, маъданли сувлардан ичинг, бурнингизга ясмин шохчаларини тутинг. Руҳингиз сайроқи қуш каби эркин ва озод бўлиб қолганини ҳис қилганингизда бахт осмонида сузасиз.\nУйингиздан ташқари чиқинг, кўзингиздан қора пардани олиб ташланг-да, сўнгра Аллоҳнинг кенг ерида зикр ва тасбеҳ айтган ҳолда сайр қилинг.\nБекордан-бекор ҳолда тор хонада биқиниб ётиш ўзини ўлдиришга олиб борадиган осон йўлдир. Чунки хонангиз олам, ўзингиз инсониятнинг барчаси эмассиз. Нимага энди сиз қайғуга бўйин эгишингиз керак?! Сизга ахир кўзингиз, қулоғингиз ва қалбингиз билан “Енгил ва оғир ҳолатда қўзғалинг...“, деб нидо қилинган! Келинг, чўлу саҳроларда ҳам, дарахтзорларда ҳам, муҳаббат қўшиқларини куйлаётган қушлар чуғур-чуғури остида, чўққилардан водийларгача етиб келиш ҳикоясини чулдир-чулдир сўйлаётган сувлар бўйида ҳам Қуръон ўқинг.\nНафас олиши оғирлашган ҳамда тор хонаси ўзига қоронғу бўлиб қолган кишиларга табиблар тавсия қиладиган роҳат ер юзида саёҳат қилишдир. Келинг, энди бахтли бўлиш, фикр юритиш ва мулоҳаза қилиш учун биргаликда сафар қилайлик. Аллоҳ бу ҳақда: “Улар осмонлару Ернинг яратилиши ҳақида фикр юритадилар (ва дуо қиладилар;) “Эй Раббимиз! Бу (коинот)ни беҳуда яратмагансан. Сен (айблардан) пок Зотдирсан“, деган.\nЯнгиликлар » Ҳаёт тарзи » “Ерда сайр қилингиз!“\n21:42 50 cent’нинг икки ёшли ўғли билан 700 минг долларлик реклама шартномаси имзоланди


Ислоҳотлардан урушга қараб. Башар Асад тузуми – бу қандай тузум? (1-қисм) | Azon.uz - Ахборот-таҳлилий портал\nИслоҳотлардан урушга қараб. Башар Асад тузуми – бу қандай тузум? (1-қисм)\n3447 23:25 13.08.2019\nНорозилик сабабларини англаб етиш учун нафақат ҳокимиятнинг идора усули табиатини, балки унинг ривожланиш йўналишини ҳам ўрганиш муҳимдир. Давлат тузуми кўпроқ эркинлик томон қадам ташлай бошласа, у шунчалик осон зарарланадиган бўла бошлайди, лекин барибир мустабид тузумлигича қолаверади. Шунинг учун унга қарши ҳар қандай қаршиликни ортиқча савол туғдирмайдиган “халқ золим ҳукмдорга қарши” формуласига киритиш мумкин.\nКенжа ўғил отаси олдига келди, келмаслиги ҳам мумкин эди, лекин келмаса, қонхўр диктатор бўлиб етишмасди. Доктор Башар Асад катарактани ўрганган британияларда уни Сурия жаллоди деб аташ хаёлларида ҳам бўлмаган. Лекин 1994 йилда президент Хофиз Асаднинг тўнғич ўғли Басил ҳалокатга учрагач, ота кичик ўғлини уйга чақиради. Лондон билан видолашишга тўғри келди. Хофиз Асад 30 йиллик ҳукмронлигидан сўнг 2000 йилда вафот этди, фақат ўлими олдидангина вориси ким бўлишига аниқлик киритди – содиқ дўстларидан бирими ёки ўғли.\nБашар Асад Англияда пайтидаёқ маҳаллий лондонлик қиз Асма Ахрас билан танишган эди. У JP Morgan ходими бўлиб, отаси кардиолог, онаси эса собиқ дипломат, иккови ҳам Суриянинг Хомс шаҳридан етишиб чиққан суннийлар оиласидан бўлган. 5 йилдан сўнг, 2000 йилда, Асма Дамашққа келиб, Башарга турмушга чиқди. Бундан Суриянинг ичидаги мухолиф одамларнинг аччиғи келди: Сурияга келишдан, турмушга чиқишдан аввал Асманинг бошқа эркаклар билан алоқаси бўлган, бу шармандалик – улар мамлакатни бошқаришга муносиб одамлар эмаслигининг яна бир исботи эди.\nДунёнинг қайсидир нуқтасида халқ нимадандир норози бўлса, бунда доимо маъно бўлиб келган – одамлар айнан нимадан норози.\nСурия уруши тўғрисида муҳокама кетса, бунда Суриядан ташқари ҳамма-ҳамма нарса тилга олинади: Америка ҳам, Россия, Туркия ва НАТО ҳам. Лекин бундай мубоҳасаларда Сурия эсга ҳам олинмайди. Сурия – бу мавҳум тушунча, унинг ички ҳаёти шунчаки пуч сўз – “режим” сўзи билан таърифланади.\nҲар қандай диктатура ўзининг тез зарарланадиган мана шу нозик жойини яхши тушунади. Шунинг учун икки стандарт ўйинига арз-дод қилишни бошлайди. Агар демократияда муаммо юзага келса, ҳамма уни бартараф этишга тайёр. Бартараф ҳам қилишади. Лекин агарда авторитар тузумда муаммо пайдо бўлса – жавоб ҳар доим ўша-ўша: сабаби мустабид тузум. Мабодо режим Ғарб дунёси билан иттифоқдош бўлмаса ва ўзининг эски қадрдон авторитар ошнасининг кучларига таянса, унда иш янада ёмон деяверинг. Авторитар тузум демократия дунёсида қадрдонлардан бўлса, иллюзия (сохта тасаввур) вужудга келади, яъни диктатурани ёлғиз қўйишмайди, ҳар қандай вазиятдан олиб чиқиб кетишади (масалан, Саудия – тарж.). Модомики, иттифоқдош бўлмаса – кафолат йўқ. Билганини қилишади (масалан, Ироқ, Ливия, Сурия – тарж.).\nИлиқлик ва эрта тушган совуқлик\nБашар Асаднинг ҳукмронлигини метро эмблемаси бўлмиш “М” ҳарфига қиёсласа бўлади: икки марта кўтарилиш, икки марта тушиш. Иккита кўтарилиш – бу либераллашувнинг икки даври: бири – сиёсий, иккинчиси – иқтисодий. Пастга шўнғишнинг икки белгиси – қатағон даври ва дунё ОАВларида “brutal dictatorship” танбеҳи.\n2000-2001 йилларда Башар Асад турли йўналишлардаги сиёсий маҳбусларни озодликка қўйиб юборди (коммунистлар, либераллар, исламистлар), хусусий газеталар, кабел телеканаллари ва FM-радиостанцияларига рухсат берди ва журналистларга, шунчаки фуқароларга тушунча бердики, эндиликда ватан тақдирини ўйлаган ҳолда раҳбариятни бемалол танқид қилса бўлади. Бу фурсатдан фойдаланиб қолмоқчи бўлган Сурия зиёлилари зўр иштиёқ билан муҳокамаларга берилиб кетишди. “Иҳвонлар” ўз манифестларини чиқариб юборишди. Ҳукмрон партия “Баас”дан бўлак барча ўз газеталарини чиқарди, сатирик журналлар чиқди – масалан, камчиликлар устидан кулувчи “Тимсоҳлар” сатирик газетаси.\nАлбатта, танқидлар Башар томон ёғилмаган, лекин умумий олиб қараганда бу юксалиш эди.\nМахсус хизматларнинг маиший шилқимликларига озроқ бўлса-да барҳам берилди, улар ҳар куни суриялик мусулмонларни холи-жонига қўймасди: нега соқолда юрибсан, нега узук тақиб олгансан ва ҳ.к.\nГап Башар Асаднинг раҳмсиз эканлигида эмас. Ёш тахт ворисини золим ўтмишдошидан кўра либералроқ қилишга мажбур қиладиган умумий қоида мавжуд. Ёш ҳукмдор одатда ишни эски гвардия атрофида ишлашдан бошлайди – отасининг дўстлари ва сафдошлари. Ворис уларнинг ҳокимиятини чеклаш учун либерал бўлишига, ушбу доирадан мустақил бўлган тузилма ва механизмларни ишга туширишига тўғри келади.\nҚартайган гвардия орқали халқ орзу-умидларига қулоқ тутиш керак, лекин халқ мустабид тузумдан кейин эркинлик ва ҳурриятни орзу қила бошлайди. Шунинг учун ҳам янги тахт вориси эски аппаратнинг куч-қудратини синдириш учун ҳукуматни танқид қилишга қўйиб беради. Масалан, Хрушчев Сталиндан кейин, кичик Алиев катта Алиевдан кейин бўлгани каби – кичик Асад ҳам шу зайлда иш олиб борди.\n“Башар Асад ўзини ва президент-отасини танқид қилишга расман рухсат берди. У полиция ва давлат хавфсизлиги бундан фойдаланишини, кимни кўнгли тусаса, ўшани қийноққа солиши мумкинлигини яхши биларди. Ҳибсга олинганларга шундай гуноҳ юклатиларди: “Президентни ҳақорат қилдинг”. Шунинг учун Башар бу моддани бекор қилди – танқид қилаверсин, асосийси давлат тузумига қарши жиноят қилишмаса бўлди”, – буни менга 2010 йилда Дамашқдаги сурияликлар сўзлаб берганди.\nЎзига ворис тайёрлаётган ҳукмдор шуни тушуниши керакки, валиаҳддан халқ кўпроқ юмшоқлик ва мослашувчанликни кутади.\nЖурналист, филолог, собиқ дипломат Александр Баунов (2015 й.)\nМақола Ildiz каналида ўзбекчалаштирилди.\nБашар Асад Сурия Яқин Шарқ Ислом диктатор инсон ҳуқуқлари Махсус Долзарб\nФранцуз суди Башар Асаднинг амакиси устидан ҳукм чиқарди\n538 06:00 19.06.2020\nСурия: Башар Асад бош вазирни ишдан олди\n766 08:00 12.06.2020\n1311 17:30 16.01.2020\nАсаднинг қариндошлари Москвада йигирмата уй олган\n1469 12:00 12.11.2019\nБашар Асад Суриянинг шимолига қўшин жўнатяпти\n1109 10:30 15.10.2019\nБашар Асад яна кимёвий қурол ишлатишда айбланди\n704 10:45 27.09.2019


2019-2020 ўқув йилида умумтаълим мактабларида ўқувчи-ёшларни ижтимоий-сиёсий ва ҳуқуқий билимларини мустаҳкамлаш, уларнинг интеллектуал салоҳиятини янада ривожлантириш мақсадида Халқ таълими вазирлиги ҳамда “Заковат” интеллектуал ўйини муаллифи Абдурасул Абдуллаев ҳамкорлигида “Заковат” интеллектуал ўйини замонавий ахборот-коммуникация тараққиётини инобатга олган ҳолда янги форматда масофавий онлайн wеб-турнир тарзида ташкил этилиши режалаштирилмоқда.\nЛойиҳани амалиётга татбиқ этиш мақсадида Қорақалпоғистон Республикаси, вилоятлар, Тошкент шаҳрида (ҳар бир ҳудудда биттадан) жами 14 та умумтаълим мактаби “Заковат” клублари фаолиятини такомиллаштириш ҳамда ривожлантириш учун марказлашган тўгаракларни ташкил қилиш бўйича таянч мактаби сифатида белгиланди. Жорий йилнинг 27-28 август кунлари таянч мактаблари масъул ходим ва ўқувчилари иштирокида “Заковат” интеллектуал ўйинини янги форматда ташкил этиш бўйича лойиҳа муҳокамаси ва ўқув-семинари ўтказилди. Янги формат клублар фаолиятини ривожлантириш учун мақбул ечим сифатида эътироф этилди.\nЎқув-семинар доирасида “Заковат” клублари фаолиятини такомиллаштириш ҳамда ривожлантириш, марказлашган тўгаракларни ташкил қилиш бўйича таянч мактаблари жамоалари ўртасида ”Заковат” интеллектуал ўйинининг Республика турнири ҳам ташкил этилди.\nТурнир натижаларига кўра:\n1-ўринни Самарқанд вилояти, Тайлоқ тумани 20-сонли умумтаълим мактаби жамоаси;\n2-ўринни Сирдарё вилояти, Гулистон шаҳар Хорижий тилларга ихтисослаштирилган давлат умумтаълим мактаб-интернати жамоаси;\n3-ўринни Қашқадарё вилояти, Абдулла Орипов номидаги ихтисослаштирилган давлат умумталъим мактаб-интернати жамоаси қўлга киритди.\nҒолиб жамоалар Халқ таълими вазирлиги томонидан компьютер жамланмаси, телевизор ва эсдалик совғалари билан тақдирланди.\n“Заковат” интеллектуал ўйини янги форматда масофадан туриб марказлашган ҳолда махсус сайт орқали онлайн режимида ўтказилади.\nЛойиҳа 2020 йилдан бошлаб барча умумтаълим мактабларида татбиқ этилади. Татбиққа қадар бўлган муддатда “Заковат” клублари фаолиятини такомиллаштириш ҳамда ривожлантириш бўйича марказлашган тўгаракларни ташкил қилиш бўйича таянч мактабларида лойиҳа синовдан ўтказилади.


Қоғозни яхши кўраман – Jurnalist\nҚоғозни яхши кўраман\nR S2020-02-06T18:22:56+05:006 Fevral, 2020|Умумий янгиликлар|\nКимга қандай, билмадиму шахсан менга интернет дегани ёқмаяпти. Аввал яхши эди, аммо кейинги пайтда ҳамма нарса шу матоҳга ўтиб кетаётгани асабимни бузяпти.\nЎтган йил янги келган раҳбаримиз энди юқори идораларга ҳам, қуйи тизимга ҳам ҳужжатларни электрон шаклда юборамиз, шу тарзда қабул қиламиз, қоғоздан фойдаланмаймиз, деганди.\nБу гапларни аввалги бошлиқлардан ҳам эшитганимиз учун унчалик эътибор қилмагандим. Ҳа, энди янги раҳбар, янгича ишлаймиз, деб айтди-қўйди-да, дея ўйлагандим.\nЙўқ, адашган эканман. Тез орада янги тизим ишга тушиб, ҳужжатлар электрон шаклда айлана бошлади. Ўрганиш қийин бўлди-ю, аммо уддаласа бўлар экан.\nБир ҳисобдан шуям яхши бўлди. Илгари баъзида икки кунда бир “пачка” қоғоз кетиб қоларди. “Завхоз”дан кунора қоғоз сўраб, юзимнинг сувини оқизганим билан барибир бермасди. “Ойлик лимитингиз тугаган, укажон”, деб кўзимга қараб без бўлиб тураверади.\nКейин начора, эшигимизни қоқиб, хизмат борми, дея қўлини кўксига қўйиб турадиган кишиларга, “боринг бир пачка снегурочка олиб келинг”, дейишга мажбур бўлардик-да. Ёки айрим кишиларга “ўтказиб қўйган” бўлсак, битта телефон қилиб айтсак, шес секундда ёнига бошқа нарсалар ҳам қўшиб олиб келишарди.\nЭнди бунақа гаплар йўқ. Лекин ҳисобот кўтариб келиб, эшик олдида имомизга маҳтал бўлиб, кутиб турадиганлар ҳам қолмаган-да. Шуниси бироз алам қилади. Кимга топшириқ берсангиз ёки ҳужжат жўнатсангиз, интернетдан жавоб ёзади. Ҳой, барака топкур, шу ёзганингни икки вараққина қоғозга чиқариб, ҳузуримизга келмайсанми. Биз хатни ўқиб, бир-иккита жойини тузатган, ўчирган, сўз қўшган киши бўлиб, “Сизга бир соат муҳлат, бошқатдан чиқариб келинг”, демаймизми?\nҲозир бирор бир тадбирдан фотосурат сўрасангиз ҳам аҳвол шу. Интернетдан бир дунё сурат ташлаб қўя қолади. Илгари-чи? Эҳ, қанақанги альбомлар тайёрлатардик-а!? Танловга айланиб кетарди бу альбомлар. Бир-иккитаси чиройли тайёрлаб келганини айтсак борми, кейин кўринг-да “Мен ундан камми?” деб олиб келган альбомларини. Кўпи бир марта ҳам очилмай қолиб кетарди-ю, лекин топшириққа муносабат бошқача эди, ҳурматимизни жойига қўйишарди. Эҳ, бунинг гашти бошқачалигини ишлаб кўрганлар билади-да. Ҳозир-чи, на бировни уриша оласиз, на қаттиқ гапириб бўлади.\nКеча бир ташкилот ходимига қўнғироқ қилиб, “Нега ойлик ҳисоботни вақтида топширмадингиз” десам, “Ака, кеча телеграмингизга ташлаб қўйгандим, кўрмадингиз ўзингиз” дейди. Мен кўрмаганимни ҳам билади-ей. Шу гапдан кейин индамай қўйдингизми, дейсизми? Қаёқда?! Ташлаган экансан, шуни бир оғиз телефон қилиб айтиб қўйсанг асаканг кетадими, деб барибир уришдим. Шундай қилмасангиз ҳурматингиз қолмайди-да.\nҲужжатлар-ку майли, кўникиб қолдик. Ҳозир шикоят, аризани ҳам интернетдан жўнатишаётгани алам қилади-да. Авваллари қоғоз шаклида келгани анча қулай эди. Мен вақтида олмадим, десангиз ҳам ёки бир неча кун аввалги санани қўйиб аризани ёпсангиз ҳам биров билмасди. Айрим хатлар, аризаларни йўқотиб юборсангиз жуда тиқилинч қилиб сўраб ўтиришмасди.\nЭнди бунақа гаплар ўтмаяпти. Электрон шаклда келган мурожаатнинг вақти ҳам аниқ-тиниқ кўриниб турар экан, айтилган вақтда ёпмай кўринг-чи, кўрадигангизни кўрасиз. Шикоятчи ҳам келиб, дардини айтмайди. Яна интернетдан ёзади – бизнинг масаламиз нима бўляпти, қачон жавоб ёзасиз, фалон кун қолди жавоб беришингизга, деб шарт қўяди.\nҲа, айтганча, сизга кеча юборган хатим бор-ку, ўшанинг жавобини бугун беринг. Қоғоз вариантини ҳам юборинг, иложи бўлса, суратлари билан. Йўқ-йўқ, ҳисобот учун эмас, ўзим учун. Эшигимдан биров қоғоз кўтариб келса, яхши-да. Сиз ўзимизнинг одам бўлганингиз учун айтдим, ҳар хил хаёлга бориб юрманг, тағин. Биз қоғозбозликка қаршимиз, электрон ҳужжат айланишини маъқуллаймиз…\nсўзларини Ғолиб ҲАСАНОВ компьютерга туширди.


Ижтимоий тармоқларда “Асакада пичоқбозлик?” сарлавҳаси остида жойланган видеотасвир бўйича расмий муносабат\n29 Июн 2020 йил 331\n2020 йилнинг 29 июнь куни ижтимоий тармоқларда “Асакада пичоқбозлик?” сарлавҳаси остида видеотасвир тарқалди. Ушбу видеотасвирга изоҳ сифатида бу ҳолат Асаканинг "Оби роҳат" деган жойида содир бўлганлиги айтилиб, тегишли ташкилотларнинг ушбу ҳолатга ойдинлик киритишлари сўралган.\nМазкур ҳолат Андижон вилояти ИИБ масъул ходимлари томонидан атрофлича ўрганиб чиқилди. Маълум бўлишича, 2020 йил 22 июнь куни соат 10:00 ларда фуқаро Н.С Асака тумани Беруний МФЙ ҳудудида жойлашган “Султон Сарой” кафеси олдида таниши О.Д.га ўзига таниш бўлган бир қизга нима учун қўнғироқ қилганлигини сўраб, у билан ўзаро жанжаллашган. Жанжал вақтида Н.С ёнида бўлган хўжалик пичоғи билан О.Д.нинг ўнг орқа кўкрак соҳасига бир маротаба уриб тан жароҳати етказган.\nМазкур ҳолат 22.06.2020 йилда Асака тумани ИИБнинг навбатчилик қисмидаги жиноят ҳақидаги ҳодиса ва хабарларни рўйхатдан ўтказиш 2-Шакл журналидан 422-рақам билан қайд этилиб, ҳодиса жойига туман ИИБ тергов-тезкор гуруҳи аъзолари чиқишиб,воқеа жойи кўздан кечирилган.\nУшбу ҳолат юзасидан олиб борилган терговга қадар текширув давомида 22.06.2020 йилда фуқаро Н.С.дан Д.Одилжоновга тан жароҳати етказган бир дона хўжалик пичоғи ҳамда О.Д.ни ҳодиса вақтида эгнида бўлган устки кийимлари холислар иштирокида баённома орқали олинган.\nМазкур ҳолат юзасидан фуқаролар Н.С ва О.Д.дан тушунтириш хатлари олиниб, 23.06.2020 йилда фуқаро О.Д.ни олган тан жароҳатини оғирлик даражасини аниқлаш учун судга оид тиббий экспертизаси тайинланган.\nҲозирда мазкур ҳолат бўйича Асака тумани ИИБ ҳузуридаги тергов бўлими томонидан терговга қадар текширув ҳаракатлари олиб борилмоқда.


ТИЛ УЧИДА АЙТИЛГАН ИСТИҒФОР - Mehrob.uz\nМақолалар access_time12-июнь 2019, 22:15\nРуҳ мавзуси илмда ҳам, фалсафада ҳам қадим-қадимдан…\nТИЛ УЧИДА АЙТИЛГАН ИСТИҒФОР\naccess_time17-август, 11:48 visibility968\nҚўл учида қилинган иш яхши самара бермайди. Тил учида айтилган гап самимий чиқмайди. Чунончи, юракдан айтилган истиғфоргина ҳисобга ўтади. Тил учида истиғфор айтган одам ёлғончи бўлиб қолиши ҳеч гап эмас. Чунки, “Тавба қилдим, Ўзинг кечир”, деб туриб яна маъсият уммонига шўнғиган кимсанинг сўзида субут қолмайди.\nАбдуллоҳ ибн Амр ибн Ос розияллоҳу анҳудан ривоят қилинишича, Набий соллаллоҳу алайҳи васаллам минбарда туриб шундай деганлар: “(Аллоҳ яратган мавжудотларга) раҳм-шафқатли бўлинглар! Шунда (Парвардигорингиз тарафидан) сизга раҳм қилинади. (Одамлар хато- камчилигини) кечиринглар! Шунда Аллоҳ (гуноҳингизни) мағфират этади. Бир гапни эшитиб туриб унга парво қилмайдиган (яъни, ваъз-насиҳатга қулоқ солмайдиган) кимсалар ҳолига вой! Билиб туриб гуноҳ қилишда давом этадиган кимсалар ҳолига вой!” (Бухорий, Аҳмад, Байҳақий ривоят қилган).\nАйримлар: “Бу кичик гуноҳ ёки кўз илғамас камчилик”, деб бамайлихотир маъсиятга қўл уради. Бироқ қатра томиб-томиб дарё бўлишини, томчи томчилайвериб қаттиқ тошни-да ўйиб юборишини унутиб қўяди.\nҚатода шундай насиҳат қилган: “Гуноҳларни давомли қилишдан эҳтиёт бўлинглар! Чунки сизлардан олдинги қавмлар Аллоҳ ҳаром қилган ишлардан тап тортмаганлари учун ҳалок бўлган. Улар ажаллари етгунича тавба қилмай юришган, осий ҳолларида ўтиб кетишган”.\nҲасан Басрий раҳматуллоҳи алайҳ: “Бизлар айтаётган мана шу истиғфорнинг ўзи истиғфорга муҳтождир”, деган экан.\nЯъни, тилида “астағфируллоҳ”, деб туриб гуноҳдан қайтмай юргани учун ҳам истиғфор айтиш керак, дейилмоқчи.\nЕТМИШ МАРТА ГУНОҲ ҚИЛГАН ОДАМНИНГ ИСТИҒФОРИ\nАбу Бакр Сиддиқ розияллоҳу анҳу Расулуллоҳ соллаллоҳу алайҳи васалламдан ривоят қилади:\n“Истиғфор айтган одам, гарчи (гуноҳга) бир кунда етмиш марта қайтса ҳам, (унда) бардавом эмас” (Абу Довуд, Термизий ривоят қилган. Ҳадис санади заиф).\nБир одам гуноҳ қилиб, истиғфор айтди. Кейин ожизлик билан яна ўша гуноҳга қўл урди. Ана шунда қайта-қайта истиғфор айтаверса, гуноҳда давомийлик йўқолади. Тарки одат амримаҳол, деган гап бор. Нафс ўрганиб қолган нарсани бирдан ташлаш қийин. Шунинг учун банда аста-секин ўзини ўнглаб борса, орада ҳалиги гуноҳни қайта содир этсаям, кўп-кўп истиғфор айтса, Меҳрибон Аллоҳ Ўз фазли билан банда гуноҳини кечириб юборади.\nБу ҳадисни “Бемалол гуноҳ қилиб, кетидан истиғфор айтиб қўйса бўлди”, деб тушунмаслик керак. Шариатнинг умумий талаби – гуноҳдан қайтиш. Агар атайлаб гуноҳ содир этаверса, ундай одам ёлғончи бўлиб қолади. Қолаверса, қасдан, давомий қилиш билан кичик гуноҳ ҳам каттага айланиши мумкин.\nУқба ибн Омир розияллоҳу анҳудан ривоят қилинишича, бир киши Расулуллоҳ соллаллоҳу алайҳи васаллам ҳузурларига келиб: “Ё Расулуллоҳ! Бир киши гуноҳ қилганда, (нима бўлади)?” деб сўради. У зот: “(Гуноҳи) бўйнига ёзилади”, дедилар. Ҳалиги одам: “Кейин истиғфор айтиб тавба қилса-чи?” деб савол берди. Пайғамбар алайҳиссалом: “(Гуноҳи) кечирилади, тавбаси қабул этилади”, дедилар. Кетидан: “Сўнг қайтиб яна гуноҳ қилса-чи?” деб савол берилди. У зот: “Бўйнига ёзилади”, дедилар. Ҳалиги киши: “Гуноҳдан кейин истиғфор айтиб тавба қилса-чи?” деб яна савол ташлади. Шунда Расули акрам соллаллоҳу алайҳи васаллам: “(Гуноҳи) кечирилади, тавбаси қабул бўлади. Сизлар (истиғфор айтишдан, тавба қилишдан) чарчамасангиз, Аллоҳ учун (мағфират қилиш) малол келмайди”, деб марҳамат қилдилар (Табароний, Байҳақий ривоят қилган).\nАллоҳнинг марҳаматини қаранг, ожиз бандасига шунча имкон берар экан. Фақат бунинг қадрига етиб, вақтида ўзимизни ислоҳ қилсак бўлгани.\nАслида бегуноҳ одамнинг ўзи йўқ. Ҳаммаям хато қилади. Лекин мўмин банда камчиликка йўл қўйса, тезда ўзини ўнглаб олади, Парвардигорига илтижо қилади, истиғфор айтади.\nАнас ибн Молик розияллоҳу анҳу Набий соллаллоҳу алайҳи васалламдан ривоят қилади: “Одам боласининг ҳар бири жуда кўп хато қилувчидир. Хатога йўл қўювчиларнинг энг яхшиси тавба қилувчилардир.\nАбу Ҳурайра розияллоҳу анҳудан ривоят қилинишича, Набий соллаллоҳу алайҳи васаллам шундай деганлар: “Гуноҳда бардавом бўлиш билан кичик гуноҳ кичиклигича қолмайди. Истиғфор айтиш билан катта гуноҳ катталигича қолмайди. Қиёмат куни мени учратганда (номаи аъмолида) кўп истиғфор бўлган кишига қандай яхши!” (Табароний, Ибн Шоҳин ривоят қилган).\nКатта гуноҳ қилиб қўйган одам тавба қилса, гуноҳи кечирилади. Лекин кичик гуноҳларни тўхтовсиз қилаверса, улар йиғилиб-йиғилиб катта гуноҳга айланади.\nКаъб розияллоҳу анҳудан ривоят қилинади: “Банда кичик гуноҳга қўл уради, уни менсимайди, қилмишига пушаймон бўлмайди, истиғфор ҳам айтмайди. Ана ўша гуноҳ Аллоҳ наздида тоғдек катталашиб кетади. Яна бир банда гуноҳ қилади, кейин надомат чекади, истиғфор айтади. Унинг гуноҳи Аллоҳ наздида кичрайиб боради, ҳатто авф этилади”.\nЭътибор берганмисиз, катта бир харсанг тошга чакиллаб сув томаверса, кўп ўтмай тошни ўйиб юборади. Агар бир челак сувни тош устига бир зарбда сепсангиз, деярли таъсири бўлмайди. Кичик гуноҳларни давомий қилиш ҳам шунга ўхшайди.\nДемак, гуноҳни менсимаган одам маъсият қаърига ботиб бораверади. Ожизлик қилган банда эса тавба, истиғфор билан гуноҳдан покланади, ғам-ғуссадан қутулади, зулматдан ёруғликка чиқади.\nЯна бир мисол келтирамиз: кийим кир бўлса, совун ёки кукун (порошок) билан яхшилаб ювилса, топ-тоза бўлади. Худди шунга ўхшаб тавба ва истиғфордан кейин гуноҳлар ювилади. Бунинг учун қалбда холислик, сўзда собитлик, амалда содиқлик бўлиши лозим.\nИмом Бухорийнинг "Адаб ал‐муфрад" китобидан фойдаланилди.